Awie Biala Ɛnrɛhola Ɛnrɛzonle Menlenlɛ Nwiɔ (Matt 6:24) | Debiezukoalɛ\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Cambodian Catalan Cebuano Chichewa Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumule Aneɛ Croatian Czech Dangme Danish Drehu Dutch Efik English Estonian Ewe Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korea Mumule Aneɛ Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Mumule Aneɛ Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Awie biala ɛnrɛhola ɛnrɛzonle menlenlɛ nwiɔ. . . . Zɔhane ala yɛɛ bɛnrɛhola Nyamenle nee ezukoa sonle a.”—MAT. 6:24.\nKƐ WƆ ADWENLE SE WƆ Ɛ?\nKɛzi Baebolo ngyinlazo maa yɛnyia adwenle kpalɛ wɔ yɛ abusua ɛzonlelilɛ nwo ɛ?\nKɛzi yɛ kpɔkɛzilɛ bahile kɛ Gyihova angome a yɛsonle ye ɛ?\nNdenle boni mɔ azo a saa yɛfa Gyihova yɛdumua a ɔyila yɛ kpɔkɛzilɛ zo a?\n1-3. (a) Ezukoa nwo ngyegyelɛ boni a menli dɔɔnwo yia ye ɛnɛ a, na kɛzi bie mɔ bɔ mɔdenle kɛ bɛdi nwolɛ gyima ɛ? (Nea mɔlebɛbo nvoninli ne.) (b) Ngakula ɛtetelɛ nwo ngyegyelɛ boni a ɛhye fa ba a?\nMARILYN * ka kɛ, “me hu James vi gyima bara sua nu kenle biala la ɛnee yevɛ, noko ninyɛne mɔɔ yɛhyia nwo la anu ekyi bie ala a ye ahatualɛ ne kola nwolɛ gyima di a. Ɛnee mekpondɛ kɛ mete ye ɛvɛlɛ zo na meboa ye memaa yɛtotɔ ninyɛne mɔɔ yɛ ra Jimmy agɔnwo mɔ sukuluma lɛ la bie yɛmaa ye.” Ɛnee Marilyn eza kpondɛ kɛ bɛboa bɛ mbusuafoɔ na bɛsie ezukoa bɛmaa bɛ kenlebie. Ɔ gɔnwo mɔ dɔɔnwo ɛhɔ maanle gyɛne zo kɛ bɛkakpondɛ ezukoa. Noko mekɛ mɔɔ ɔlɛsuzu ye ɛdulɛ ne anwo la, ɛnee ɔnnwu mɔɔ ɔwɔ kɛ ɔyɛ a. Duzu ati ɔ?\n2 Ɛnee Marilyn sulo kɛ ɔbagyakyi ye abusua ne mɔɔ anwo hyia ye nee ɛzonlenlɛ nwo ngyehyɛleɛ kpalɛ mɔɔ bɛyɛ la yeahɔ. Noko, ɔnyianle adwenle kɛ bie mɔ ɛhɔli mekɛ bie wɔ abolokyi mɔɔ yeanga bɛ mbusua sunsum nu gyinlabelɛ a. Noko akee, kɛzi ɔbadɛnla maanle gyɛne zo yeatete Jimmy la gyegyele ye. Asoo ɔbahola yeatete ɔ ra ne “kɛmɔ Awulae kpondɛ la” wɔ Intanɛte zo?—Ɛfɛ. 6:4.\n3 Marilyn kpondɛle adehilelɛ. Ɛnee ɔ hu ɛngulo kɛ ɔbagyakyi ye ɛkɛ yeahɔ, ɔnva nwo kɛ ɔngola ɔnzi ye adenle la. Mgbanyima ne mɔ nee awie mɔ gyɛne mɔɔ bɛwɔ asafo ne anu la dule ye folɛ kɛ ɔmmakɔ, noko mediema mraalɛ dɔɔnwo zile ye adua kɛ ɔhɔ. Bɛhanle bɛhilele ye kɛ, “Saa ɛkulo wɔ abusua ne a, ɛbahɔ. Ɛbahola wɔadoa zo wɔazonle Gyihova.” Ɛnee ye adwenle nu yɛ ye kesee ɛdeɛ, noko Marilyn nee ɔ hu James yɛɛ ɔ ra Jimmy lile nrɛlaleɛ na ɔhɔle. Ɔbɔle bɛ ɛwɔkɛ kɛ, “Menrɛhyɛ fee.”\nABUSUA ƐZONLELILƐ NEE BAEBOLO NGYINLAZO\n4. Duzu ati a menli dɔɔnwo tu adenle a, na nwane mɔ a bɛta bɛgyakyi bɛ mra bɛmaa bɛ a?\n4 Gyihova ɛngulo kɛ ye ngɛkɛlɛ di ehyia. Adendulɛ le ndenle mɔɔ menli dua zo di ehyia zo konim la anu ko. (Edw. 37:25; Mrɛ. 30:8) Tete selɛ Gyekɔbo zoanle ɔ mra wɔ Yigyibiti kɛ bɛhɔdɔ aleɛ amaa ɛhɔne angu bɛ. * (Mɔl. 42:1, 2) Ɛnɛ, tɛ ɛhɔne ti a menli dɔɔnwo tu adenle a. Bie a ɛnee kakɛ ɛlɛbu bɛ kɔme. Bie mɔ noko kulo kɛ bɛ abusua ne kpazi wɔ ɛbɛlabɔlɛ nu. Amaa bɛadwu bɛ bodane nwo wɔ ezukoa duma nu la, bie mɔ gyakyi bɛ mbusua tu adenle. Fane dɔɔnwo ne ala, bɛgyakyi bɛ mra ngyikyi bɛmaa awovolɛ ne mɔ ko, bɛ mediema mgbanyinli, bɛ nlenya anzɛɛ bɛ nla mɔ, bɛ mbusuafoɔ, anzɛɛ bɛ gɔnwo mɔ. Ɔnva nwo kɛ bɛdabɛ mɔɔ bɛgyakyi bɛ bokavolɛ nee bɛ mra bɛtu adenle la di nyane la, bɛte nganeɛ kɛ bɛnrɛhola bɛnrɛyɛ nwolɛ ɛhwee.\n5, 6. (a) Duzu a Gyisɛse hilehilele ye wɔ anyelielɛ nee banebɔlɛ nwo a? (b) Nwonane afoa nu ninyɛne boni a Gyisɛse hilele ye ɛdoavolɛma kɛ bɛyɛ nwolɛ nzɛlɛlɛ a? (d) Kɛzi Gyihova yila yɛ ɛ?\n5 Wɔ Gyisɛse mekɛ zo ɛnee menli dɔɔnwo di ehyia, na ɛnee bɛnlɛ moalɛ biala. Bie a bɛdele nganeɛ kɛ saa bɛlɛ ezukoa a anrɛɛ bɛ nye balie. (Maake 14:7) Noko ɛnee Gyisɛse kpondɛ kɛ menli fa bɛ rɛle wula debie gyɛne nu. Ɛnee ɔkpondɛ kɛ bɛfa bɛ nwo bɛto Gyihova mɔɔ le anwonyia mɔɔ ɛnzɛkye ɛlɛ Ɛvileka la anwo zo. Wɔ Gyisɛse Boka Zo Ɛdendɛlɛ ne anu, ɔhilehilele nu kɛ nɔhalɛ anyelielɛ nee banebɔlɛ kpalɛ ɛngyi nwonane afoa nu ninyɛne anzɛɛ yɛ mɔdenlebɔlɛ zo, emomu, agɔnwolɛvalɛ kpalɛ mɔɔ yɛ nee yɛ anwuma Selɛ ne bɛanyia la azo.\n6 Wɔ ye asɔneyɛlɛ neazo ne anu, Gyisɛse anga kɛ yɛzɛlɛ yɛbiza ezukoa, emomu, mɔɔ yɛhyia nwo la, “yɛ ɛnɛ dahuu aleɛ.” Ɔzele ye tievolɛma kɛ: “Bɛmmakpondɛ bɛ anwonyia bɛsie azɛlɛ ye azo. . . . Bɛkpondɛ bɛ anwonyia bɛzie anwuma.” (Mat. 6:9, 11, 19, 20) Yɛbahola yɛava yɛ nwo yɛado Gyihova anwo zo kɛ ɔbayila yɛ kɛmɔ yebɔ yɛ ɛwɔkɛ la. Nyamenle nyilalɛ ne ɛnle ɛlielɛ mɔɔ ɔdie yɛ ɔto nu la angome; ɔmaa yɛnyia mɔɔ yɛhyia nwo la noko. Nɔhalɛ, adenle kokye mɔɔ yɛdua zo yɛnyia nɔhalɛ anyelielɛ nee banebɔlɛ kpalɛ la a le kɛ yɛbava yɛ nwo yɛado yɛ anwuma Selɛ ne mɔɔ ɔdwenle yɛ nwo la anwo azo, tɛ ezukoa ɔ.—Bɛgenga Mateyu 6:24, 25, 31-34.\n7. (a) Nwane mɔ a Gyihova ɛva ngakula ɛtetelɛ ɛwula bɛ sa a? (b) Duzu ati a ɔwɔ kɛ awovolɛ nwiɔ ne a tete bɛ mra ne mɔ ɛ?\n7 Yɛ abusua nu ɛzonlelilɛ mɔɔ yɛbabu ye kɛmɔ Gyihova bu ye la boka ‘Nyamenle tenleneyɛlɛ mɔɔ yɛbalumua yɛakpondɛ la anwo.’ Ngyinlazo ɛhye wɔ Mosisi Mɛla ne anu na ɔfane Keleseɛnema noko anwo: Ɔwɔ kɛ awovolɛ tete bɛdabɛ mumua ne bɛ mra wɔ sunsum nu. (Bɛgenga Mɛla ne 6:6, 7.) Nyamenle ɛva gyima ɛhye ɛmaa awovolɛ, tɛ nlenya mɔ anzɛɛ awie gyɛne biala. Belemgbunli Sɔlɔmɔn hanle kɛ: “Me ra nrenya, tie ɛ ze ngilehilelɛ, yɛɛ mmakpo ɛ nli folɛdulɛ.” (Mrɛ. 1:8) Gyihova kulo kɛ awovolɛ nwiɔ ne nee bɛ mra tɛnla, bɛmaa bɛ adehilelɛ na bɛkilehile bɛ. (Mrɛ. 31:10, 27, 28) Saa ngakula tie mɔɔ bɛ awovolɛ ka fane Gyihova anwo na bɛnwu kɛzi bɛsonle ye dahuu la a, bɛkola bɛsukoa bɛyɛ bie.\nNGYEGYELƐ MƆƆ BƐ NYE ƐNLA\n8, 9. (a) Saa wovolɛ bie gyakyi ye abusua tu adenle a, nzenzaleɛ boni a ta ba a? (b) Nganeɛdelɛ nee ɛbɛla kpalɛ ɛbɔlɛ nwo ngyegyelɛ boni a adendulɛ kola fa ba a?\n8 Kolaa na menli adu ahɔ abolokyi la, bɛbɔ mɔdenle kɛ bɛbazuzu ngyegyelɛ nee ninyɛne mɔɔ ɔwɔ kɛ bɛfa bɛbɔ afɔle la anwo, noko bɛ nuhua ekyi bie ala a nwu ngyegyelɛ mɔɔ bɛ mbusua mɔɔ bɛbagyakyi bɛ bɛ nzi bɛahɔ nu la amuala a. (Mrɛ. 22:3) * Mekɛ mɔɔ Marilyn hɔle la, yeangyɛ yɛɛ ɔbɔle ɔ bo kɛ ɔdi nyane wɔ ye abusua ne mɔɔ ɔ nee bɛ avinli ɛde la anwo a. Ɔ hu nee ɔ ra ne noko lile nyane. Ɛnee ɔ ra Jimmy ta biza ye kɛ, “Duzu ati a ɛgyakyile me ɛkɛ ɛhɔle a?” Na mekɛ mɔɔ siane ekyi ne mɔɔ Marilyn hanle kɛ ɔkali la yɛle ɛvolɛ dɔɔnwo la, ɔnwunle kɛ nzenzaleɛ mɔɔ gyegye la ɛra ye abusua ne anu. Ɛnee Jimmy te nganeɛ kɛ ɔ nee ye mame avinli ɛlɛte. Ɔvale nyanelilɛ ɔhanle kɛ, “Ɛlɔlɛ mɔɔ ɔlɛ ɔmaa me la ɛminli.”\n9 Saa awovolɛ nee ngakula ɛnde kɛ abusua a, ɔkola ɔfa nganeɛdelɛ nee ɛbɛla kpalɛ ɛbɔlɛ nwo ngyegyelɛ ɔba. * Saa ngakula ne mɔ le ngyikyi na bɛ avinli te kyɛ a, ɔmaa ngyegyelɛ ne yɛ kpole. Marilyn hilehilele nu hilele Jimmy kɛ ye boɛyɛlɛ ti a ɔzile kpɔkɛ zɔhane a. Noko Jimmy dele nganeɛ kɛ ye mame ɛkpo ye. Mɔlebɛbo ne, ɔ nye anlie ye mame ɛhɔlɛ ne anwo. Noko nzinlii mɔɔ ye mame ziale rale la, ɔ nye anlie nwo kɛ yera la. Kɛmɔ yɛta yɛnwu ye wɔ ngakula mɔɔ bɛkɛgyakyi bɛ ɛkɛ anwo la, Jimmy dele nganeɛ kɛ ɔnle kɛ ɔyɛ tieyɛ ɔmaa ye na ɔda ɛlɔlɛ ali ɔkile ye.—Bɛgenga Mrɛlɛbulɛ 29:15.\nƐnrɛhola ɛnrɛyɛ ɛ ra atuu wɔ Intanɛte zo (Nea ɛdendɛkpunli 10)\n10. (a) Kɛzi nwonane afoa nu ninyɛne mɔɔ awovolɛ fa maa ngakula mɔɔ bɛgyakyi bɛ ɛkɛ la ka bɛ ɛ? (b) Saa wovolɛ bɔ mɔdenle kɛ ɔbadɛnla maanle gyɛne zo yeatete ɔ ra a ngyegyelɛ boni a wɔ nu a?\n10 Ɔwɔ nuhua kɛ Marilyn bɔle mɔdenle kɛ ɔbanwa ye ezukoa nee ahyɛlɛdeɛ la, ɔnwunle kɛ ɔ ra ne ɛlɛtwe ɔ nwo avi ɔ nwo. Ɔlɛkile ye kɛ ɔhulo ezukoa ɔdɛla ye abusua ne anzɛɛ Gyihova bɔbɔ. (Mrɛ. 22:6) Jimmy hanle hilele ye kɛ, “Mmasia ɛba, kɔ zo nwa me ninyɛne.” Marilyn nwunle kɛ ɔnrɛhola ɔnrɛlua kɛlata ɛhɛlɛle, telefuu, anzɛɛ video zo ɔnrɛtete ɔ ra ne. Ɔhilehilele nu kɛ, “Ɛnrɛhola ɛnrɛyɛ ɛ ra atuu, anzɛɛ ɛnrɛva ye ɛnrɛbɔ wɔ ɛbolɛ wɔ Intanɛte zo.”\nEsiane boni a bahola ado wɔ wɔ mekɛ mɔɔ ɛnle wɔ bokavolɛ ne anwo la ɛ? (Nea ɛdendɛkpunli 11)\n11. (a) Kɛzi nwonane afoa nu gyima mɔɔ agyalɛma bɛade bɛ avinli ahɔyɛ la baha bɛ agyalɛ ne ɛ? (b) Kɛzi adiema raalɛ ko ranwunle kɛ ɔwɔ kɛ ɔkɔboka ye abusua ne anwo ɛ?\n11 Ɛnee agɔnwolɛvalɛ mɔɔ Marilyn nee Gyihova yɛɛ ɔ hu James lɛ la noko ɛlɛsɛkye. Ɛnee ɔnda ɔngɔ debiezukoalɛ nee daselɛlilɛ na ɛnee ɔwɔ kɛ ɔko ɔtia nla nwo edwɛkɛ mɔɔ ye gyimamenle fa toa ye la. Kɛmɔ ɛnee bɛnlɛ bokavolɛ mɔɔ ɔbikye bɛ mɔɔ bɛlɛyia ngyegyelɛ a bɛbahɔ ye ɛkɛ la ati, Marilyn nee James vale bɛ nwo wulowulale awie mɔ yemɔti ɔhale kyɛkyɛ na bɛabɔ ɛbɛlatane. Marilyn nwunle kɛ ɔnva nwo kɛ ɔ nee ɔ hu bɛanzɛkye agyalɛ la, saa ɔnle ɔ hu anwo a, bɛnrɛhola bɛnrɛli Baebolo adehilelɛ mɔɔ se bɛli bɛ nganeɛdelɛ nee bɛ nla nu ngyianlɛ nwo gyima la azo. Ɛnee bɛnrɛhola bɛnrɛbɔ adawu, bɛnrɛnlea bɛ nyunlu, anzɛɛ bɛnrɛbɔ nu bɛnrɛzele, bɛnrɛzɔ bɛ sa, bɛnrɛbeta bɛ nwo, bɛnrɛha “ɛhulolɛ” edwɛkɛ bɛnrɛhile bɛ nwo, anzɛɛ bɛnrɛyɛ “mɔɔ fɛta” kɛ agyalɛma yɛ la. (Sɔl. 1:2; 1 Kɔl. 7:3, 5) Yɛɛ bɛnrɛhola bɛ nee bɛ ra ne ɛnrɛbɔ nu ɛnrɛzonle Gyihova kpalɛ. Marilyn ka kɛ: “Mekɛ mɔɔ mendele ye wɔ maangyeba nyianu bie abo kɛ dahuu abusua ɛzonlenlɛ nwo hyia amaa yɛanyia ngoane wɔ Gyihova kenle kpole ne anu la, mendele ɔ bo kɛ ɔwɔ kɛ mesia mekɔ sua nu. Ɛnee ɔwɔ kɛ mebɔ ɔ bo metoto ninyɛne boɛ wɔ sunsum nee abusua asetɛnla nu.”\nFOLƐDULƐ KPALƐ NEE FOLƐDULƐ ƐTANE\n12. Baebolo nu folɛdulɛ boni a yɛbahola yɛava yɛamaa menli mɔɔ bɛgyakyi bɛ mbusua bɛdu adenle la ɛ?\n12 Kpɔkɛ mɔɔ Marilyn zile kɛ ɔsia yeahɔ sua nu la vale ngyegyelɛ ekyi rale. Mgbanyima mɔɔ wɔ asafo ne mɔɔ ɔwɔ nu wɔ maanle zo anu la, hanvole ye wɔ ye diedi nee ye akɛnrazilɛ ne anwo. Noko, menli mɔɔ ɛnee ɛgyakyi bɛ bokavolɛ nee bɛ mbusua bɛ nzi la bie mɔ anye anlie nwolɛ. Kɛ anrɛɛ bɛbazukoa ye neazo kɛnlɛma ne la, bɛbɔle mɔdenle kɛ bɛbu ye abɛ nu. Bɛhanle kɛ, “Ɔnrɛhyɛ ɛbazia wɔara. Saa ɛsia ɛkɔ sua nu a kɛ ɔkɛyɛ na wɔanyia ɛ nloa aleɛ ɛ?” Kɛ anrɛɛ Keleseɛnema bɛaheha edwɛkɛ ɛtane zɛhae la, ‘ɔwɔ kɛ bɛkilehile mbɛlɛra ne mɔ bɛmaa bɛkulo bɛ hu mɔ nee bɛ mra,’ bɛyɛ gyima wɔ bɛ sua nu, “amaa awie anga Nyamenle edwɛkɛ ne anwo edwɛkɛ ɛtane.”—Bɛgenga Taetɛse 2:3-5.\n13, 14. Duzu ati a ɔhyia diedi na awie ahola ava Gyihova alumua mɔɔ ye abusua ne kulo la anyunlu ɛ? Maa neazo.\n13 Menli mɔɔ tu adenle kɔyɛ gyima la anu dɔɔnwo ɛnyia subane mɔɔ maa bɛkulo amaamuo nee mbusuafoɔ, titile bɛ awovolɛ bɛtɛla debie biala la. Ɔhyia diedi na Keleseɛnenli bie ahola akpo nyɛleɛ mɔɔ menli dɔɔnwo die to nu anzɛɛ debie mɔɔ ye abusua ne kulo amaa yeazɔ Gyihova anye la.\n14 Yɛva Carin kɛ neazo: “Mɔɔ menwole me ra Don la, ɛnee me nee me hu yɛ gyima wɔ maanle zo, na ɛnee membɔle ɔ bo kɛ mesukoa Baebolo ne la ɔtɛkyɛle. Ɛnee awie biala mɔɔ wɔ me abusua ne anu la anye la kɛ mebava Don meamaa me awovolɛ atete ye wɔ sua nu kɔkpula kɛ yɛbanyia ezukoa.” Mekɛ mɔɔ Carin zile kpɔkɛ kɛ ɔdaye mumua ne ɔbatete Don la, ye mbusuafoɔ mɔɔ ɔ hu boka nwo la hanle kɛ ɔle mgbovonle na bɛzelele ye. Carin ka kɛ: “Nɔhalɛ, wɔ zɔhane mekɛ ne ɛnee menze nvonleɛ mɔɔ wɔ nwo kɛ mebava Don meamaa me awovolɛ wɔ ɛvolɛ ekyi anu la amuala. Noko ɛnee meze kɛ Gyihova ɛva yɛ ra nrenya ne ɛtetelɛ ɛwula yɛdayɛ mɔɔ yɛle ye awovolɛ la asa nu.” Mɔɔ Carin vale ɛkolɛ bieko la, ɔ hu mɔɔ ɛnle nɔhalɛ ne anu la hanle kɛ ɔye ye. Kpɔkɛ kpalɛ mɔɔ Carin zile ye mɔlebɛbo ne la manle ye diedi nu yɛle se yemɔti eza ɔgyinlanle kpundii ɔmanle Gyihova. Kɛkala, ɔ nee ɔ hu yɛɛ ɔ mra ne mɔ anye die kɛ bɛde ɛleka ko la. Saa Carin vale ɔ mra ne mɔ ko anzɛɛ bɛ mu nwiɔ ɔmanle awie a, anrɛɛ mɔɔ bavi nu ara la bayɛ ngakyile.\n15, 16. (a) Ka anwubielɛ mɔɔ adiema raalɛ bie nyianle wɔ ye ngakula nu la. (b) Duzu ati a ɔzile kpɔkɛ kɛ ɔnrɛyɛ ɔ ra raalɛ zɔhane ɛ?\n15 Dasevolɛ bie mɔɔ bɛfɛlɛ ye Vicky la ka kɛ: “Me nana tetele me mekɛ ekyi wɔ mekɛ mɔɔ ɛnee me diema raalɛ ekyi nee me awovolɛ de la. Mekɛ mɔɔ menziale mengɔle me awovolɛ ɛkɛ la, ɛnee nganeɛ mɔɔ mete memaa bɛ la ɛhakyi. Ɛnee me diema raalɛ ne kola ka ye edwɛkɛ kile bɛ, ɔbeta bɛ, na ɔbikye bɛ. Mendele nganeɛ kɛ me nee me awovolɛ avinli ɛde, bɔbɔ mekɛ mɔɔ menyɛle kpanyinli la, ɛnee ɔyɛ se kɛ mebala me nganeɛdelɛ ali meahile bɛ. Me nee me diema raalɛ ne ɛnee yɛmaa yɛ awovolɛ ɛnwu kɛ yɛbanlea bɛ wɔ bɛ mgbanyinli mekɛ nu. Noko mame, mebayɛ zɔ ɔluakɛ mete nganeɛ kɛ ɔle me gyima, na me diema raalɛ ne yemɔ ɔbavi ɛlɔlɛ nu a yeayɛ a.”\n16 Vicky ka kɛ: “Kɛkala me mame kulo kɛ mefa me ra ralɛ ne memaa ye memaa ɔtete ye kɛmɔ ɔvale me ɔmanle ye mame la. Menluale nrɛlɛbɛ adenle zo memkpole. Me nee me hu yɛkulo kɛ yɛtete yɛ ra ne wɔ Gyihova adenle zo. Na mengulo kɛ mekɛzɛkye abusuabɔlɛ mɔɔ me nee me ra ne yɛbanyia ye kenlebie la.” Vicky ɛnwu kɛ adenle kpalɛ ne a le kɛ ɛbava Gyihova nee ye ngyinlazo wɔalumua ezukoa nee mɔɔ mbusuafoɔ kulo la anyunlu. Gyisɛse hanle kɛ: “Awie biala ɛnrɛhola ɛnrɛzonle menlenlɛ nwiɔ,” Nyamenle nee ezukoa.—Mat. 6:24; Ade. 23:2.\nGYIHOVA MAA DEBIE “KPALƐ” FI YƐ MƆDENLEBƆLƐ NU BA\n17, 18. (a) Duzu a ɔwɔ kɛ Keleseɛnema yɛ ye dahuu a? (b) Kpuyia boni mɔ a yɛbazuzu nwo wɔ edwɛkɛ mɔɔ doa zo la anu a?\n17 Saa yɛfa Belemgbunlililɛ ne nee ye tenleneyɛlɛ yɛdumua wɔ yɛ ɛbɛlabɔlɛ nu a, yɛ Ze, Gyihova bamaa yɛ sa aha debie biala mɔɔ yɛhyia nwo la. (Mat. 6:33) Ɛhye ati, nɔhalɛ Keleseɛnema ze mɔɔ ɔwɔ kɛ bɛyɛ ye dahuu a. Ɔnva nwo ngyegyelɛ biala mɔɔ yɛbahɔ nu la, Gyihova ɛbɔ ɛwɔkɛ kɛ ɔbahile yɛ “adenle yeamaa [yɛavi] nu” mɔɔ ɔngyia kɛ yɛbulu Baebolo ngyinlazo zo a. (Bɛgenga 1 Kɔlentema 10:13.) Saa ‘yɛsi abotane yɛkendɛ’ Gyihova, na ‘yɛfa yɛ rɛle yɛwula ye nu’ ɔlua nzɛlɛlɛ mɔɔ yɛbayɛ yɛakpondɛ nrɛlɛbɛ nee adehilelɛ la azo, na yɛfa ye mɛla nee ngyinlazo ne mɔ yɛyɛ gyima a, “ɔbali yeamaa” yɛ. (Edw. 37:5, 7) Yɛsonle ɔ ngomekye kɛ yɛ Menle a, ɔbayila yɛ mɔdenlebɔlɛ ne azo. Saa yɛdumua yɛkpondɛ ye a, ɔbamaa yɛ ɛbɛla ɛbɔlɛ ayɛ “kpalɛ.”—Fa to Mɔlebɛbo 39:3.\n18 Kɛ ɔkɛyɛ na yɛali ngyegyelɛ mɔɔ adendulɛ bava ara la anwo gyima ɛ? Duzu a yɛbahola yɛayɛ na yɛ abusua ne anyia mɔɔ ɔhyia nwo mɔɔ ɔnrɛhyia kɛ yɛtu adenle a? Na kɛ ɔkɛyɛ na yɛahola yɛavi ɛlɔlɛ nu yɛaboa awie mɔ yɛamaa bɛazi kpɔkɛ kpalɛ wɔ ɛhye anwo ɛ? Edwɛkɛ mɔɔ doa zo la babua kpuyia ɛhye mɔ.\n^ ɛden. 1 Tɛ bɛ alumua kpalɛ ɔ.\n^ ɛden. 4 Ɔbayɛ kɛ adenle biala mɔɔ Gyekɔbo amra ne mɔ dule hɔle Yigyibiti la, bɛgyakyi bɛ mbusua dapɛne nsa. Nzinlii mɔɔ Gyekɔbo nee ɔ mra ne mɔ dule hɔle Yigyibiti la, bɛvale bɛ ye mɔ nee bɛ mra bɛhɔle.—Mɔl. 46:6, 7.\n^ ɛden. 8 Nea edwɛkɛ “Immigration—Dreams and Realities” mɔɔ wɔ February 2013 Awake! ne anu la.\n^ ɛden. 9 Amaneɛbɔlɛ kile kɛ menli mɔɔ gyakyi bɛ agyalɛ bokavolɛ nee bɛ mra tu kɔ maanle gyɛne zo kɔyɛ gyima la yia ngyegyelɛ mɔɔ anu yɛ se la dɔɔnwo. Bie a le agyalɛzɛkyelɛ, menli mɔɔ bɛ awodeɛ le ko la nla, anzɛɛ mogyafonla, yɛɛ ɔka ngakula ne mɔ subane, bɛ debiezukoalɛ, bɛta bɛfa ɛya, bɛ rɛle bɔ, bɛdwenledwenle, anzɛɛ bɛte nganeɛ kɛ ɔwɔ kɛ bɛpɛ bɛ ngoane zo.\nFa nwa awie Fa nwa awie Awie Biala Ɛnrɛhola Ɛnrɛzonle Menlenlɛ Nwiɔ\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ April 2014


Kɛ Ɔkɛyɛ Na Meanyia Fanwodi Ɛ? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Mumule Aneɛ Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch English Estonian Ewe Finnish French Georgian German Giliki Haitian Creole Hausa Hibulu Hiligaynon Hindi Hindi (Roman) Hungarian Iban Icelandic Igbo Iloko Indonesian Italian Japanese Kazakh Kazakh (Arabic) Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Mambwe-Lungu Myanmar Norwegian Nzema Oromo Ossetian Otetela Pangasinan Papiamento (Curaçao) Polish Portuguese (Brazil) Portuguese (European) Romanian Russian Sepedi Serbian (Cyrillic) Serbian (Roman) Shona Sinhala Slovak Slovenian Spanish Swahili Swedish Tagalog Tatar Telugu Thai Tiv Turkish Turkmen Ukrainian Uzbek Uzbek (Roman) Vietnamese Yoruba Zulu\nDuzu ati a awovolɛ kulo kɛ bɛnwu debie biala anu a?\nWɔ awovolɛ se bɛdwenle ɛ nwo. Ɛdawɔ noko ɛnwu ye kɛ bɛmmaa ɛnyia wɔ fanwodi. Kɛ neazo la:\nBɛlɛra bie mɔɔ bɛfɛlɛ ye Erin la ka kɛ: “Me papa fa me moba fonu ne, ɔdie me password na ɔkenga me tɛse message ne mɔ. Saa meanyɛ a ɔnyia adwenle bie kɛ melɛfa debie meazie ye.”\nDenise mɔɔ wɔ ye ɛvolɛ 20 ne anu la kakye mekɛ mɔɔ ye mame hulole kɛ ɔnwu menli mɔɔ fɛlɛ ye nee menli mɔɔ ɔfɛlɛ bɛ la. “Ɔnea nɔma ne mɔ amuala na yeabiza me menli mɔɔ nɔma ne le bɛ ɛdeɛ nee edwɛkɛ mɔɔ me nee bɛ hanle la.”\nBɛlɛra bie mɔɔ bɛfɛlɛ ye Kayla la ka kɛ ye mame gengale ye fealeranu edwɛkɛ bie mɔɔ ɔhɛlɛle la. “Ɛnee kɛzi mete nganeɛ nee ɔ nwo edwɛkɛ a wɔ nu a! Meangɛlɛ me nwo edwɛkɛ wɔ buluku nu bieko ɛlɛ.”\nNɔhalɛ edwɛkɛ: Ɔle wɔ awovolɛ ɛzonlelilɛ kɛ bɛbayɛ mɔɔ baboa wɔ la, yɛɛ ɛnrɛhola ɛnrɛhile kɛzi ɔwɔ kɛ bɛdi ɛzonlelilɛ ɛhye anwo gyima la. Asoo ɔyɛ a bɛyɛ bɛmaa ɔbo zo ɔ? Bie a. Anyelielɛ edwɛkɛ ne a le kɛ ɛbahola wɔayɛ ninyɛne bie mɔ amaa wɔade nganeɛ mɔɔ ɛte kɛ bɛlɛfedevede wɔ edwɛkɛ nu la azo.\nMmafa debie biala ɛfea bɛ. Baebolo ne tu yɛ folɛ kɛ ‘yɛva nɔhalɛlilɛ yɛbɔ yɛ ɛbɛla wɔ debie biala anu.’ (Hibuluma 13:18) Bɔ mɔdenle kɛ ɛbayɛ zɔ wɔamaa wɔ awovolɛ. Saa ɛka wɔ edwɛkɛ ɛkile bɛ na ɛdi nɔhalɛ ɛmaa bɛ a, bɛbamaa wɔ fanwodi dɔɔnwo.\nDwenle ɛhye anwo: Asoo wɔ awovolɛ nwu wɔ kɛ ɛle awie mɔɔ bɛbahola bɛava bɛ nwo bɛado ɛ nwo zo ɔ? Ɛnli mekɛ mɔɔ bɛva bɛmaa wɔ la azo ɔ? ɛmmaa bɛnnwu menli mɔɔ ɛ nee bɛ tu la ɔ? ɛmmaa bɛnnwu ninyɛne mɔɔ ɛyɛ la anu ɔ?\n“Ɔwɔ kɛ medie mɔɔ me awovolɛ ka la meto nu. Mefi me ahonle nu meka me ɛbɛlabɔlɛ nu edwɛkɛ mekile bɛ. Meka debie biala mɔɔ ɔwɔ kɛ bɛnwu ye la mekile bɛ, ɛhye ati bɛdie me bɛdi yɛɛ bɛmaa me fanwodi.”—Delia.\nNyia abotane. Baebolo ne ka kɛ: “Bɛhɔ zo bɛnleɛnlea bɛ nu.” (2 Kɔlentema 13:5) Ɔdie mekɛ na awie anyia subane mɔɔ maa bɛkola bɛfa bɛ nwo bɛto ɔ nwo zo a, noko wɔ ɛvɛlɛ ɛnrɛyɛ gyɛne.\nDwenle ɛhye anwo: Mekɛ bie ɛnee wɔ awovolɛ noko le mgbavolɛ nee mbɛlɛra. Abusuabɔlɛ boni a ɛsuzu kɛ nɔhalɛ edwɛkɛ zɔhane lɛ wɔ ɛ nwo edwɛkɛ mɔɔ hyia bɛ la anu ɛ?\n“Mesuzu kɛ awovolɛ kakye nvonleɛ mɔɔ bɛyɛle la na bɛngulo kɛ bɛ mra yɛ nvonleɛ ko ne ala bie.”—Daniel.\nTe bɛ edwɛkɛ bo. Bɔ mɔdenle kɛ ɛbanwu ninyɛne kɛ mɔɔ wɔ awovolɛ nwu bɛ la. Baebolo ne ka kɛ yelɛ kpalɛ ‘nea ye sua nu amra boɛ wɔ bɛ ɛbɛlabɔlɛ nu’ yɛɛ selɛ kpalɛ fa “Gyihova folɛdulɛ nee ye adehilelɛ” tete ɔ mra. (Mrɛlɛbulɛ 31:27; Ɛfɛsɛsema 6:4, ɔbodwɛkɛ) Amaa bɛahola bɛayɛ zɔ la, ɔwɔ kɛ bɛyɛ gyima ɛsesebɛ: ɔwɔ kɛ wɔ awovolɛ nwu mɔɔ ɛlɛkɔ zo wɔ wɔ ɛbɛlabɔlɛ nu la.\nDwenle ɛhye anwo: Saa ɛle awovolɛ mɔɔ ɛze mgbavolɛ nee mbɛlɛra anwo edwɛkɛ la a—asoo ɛbamaa ɛ ra fanwodi bɔkɔɔ mɔɔ ɛmbiza ye ɛbɛlabɔlɛ nu edwɛkɛ biala ɔ?\n“Saa ɛle kpavolɛ anzɛɛ bɛlɛra a, ɛnwu ye kɛ wɔ awovolɛ ɛmmaa wɔ fanwodi. Noko kɛkala mɔɔ meyɛ kpanyinli la menwu deɛmɔti ɔwɔ kɛ awovolɛ yɛ zɔ la. Ɔda ɛlɔlɛ mɔɔ bɛlɛ la ali.”—James.\n“Me awovolɛ maanle me fanwodi, noko eza bɛboale me bɛmaanle menwunle kɛ ɔle bɛ gyima kɛ bɛbamaa bɛ nye ahɔ me nwo. Kɛkala mɔɔ meyɛ kpanyinli la, medie bɛ moalɛ nee bɛ ndetelɛ meto nu. Ɛnrɛvi wɔ awovolɛ ndetelɛ bo ɛlɛ.”—Makenzie.\n“Mekɛ mɔɔ ɛnee mele kakula la, ɛnee dahuu me mame ba me sua ne anu babiza me kɛzi ninyɛne hɔle zo wɔ alehyenlɛ ne anu la nee kɛzi mete nganeɛ la. Mekɛ zɔhane, mendele nganeɛ kɛ ɔlɛfedevede me edwɛkɛ nu. Kɛkala mesuzu kɛ ɛnee ɔdwenle me nwo la ati a ɔnyianle mekɛ ɔmaanle me la.”—Lauren.\nFanwodi Nwo Ngyegyelɛ—Duzu A Ɛbayɛ A?\nFa nwa awie Fa nwa awie Kɛ Ɔkɛyɛ Na Meanyia Fanwodi Ɛ?\nijwyp edwɛkɛ 61


Mateyu 13 | Yintanɛte Zo Baebolo | Ewiade Fofolɛ Ngilebɛbo\nMateyu Edwɛkpa 13:1-58\nBELEMGBUNLILILƐ NDONWO (1-52)\nDeɛmɔti Gyisɛse yɛle ndonwo la (10-17)\nƐyazonlɛnli ne anwo ndonwo ne ngilenu (18-23)\nHwiiti nee ndile ne (24-30)\nMɛsetade ma nee mgbɔvonle ne (31-33)\nNdonwo maanle ngapezo rale nu (34, 35)\nHwiiti nee ndile ne anwo ndonwo ne ngilenu (36-43)\nAgudeɛ mɔɔ vea nee avikpa (44-46)\nAvonle ne (47-50)\nNinyɛne fofolɛ nee dɛba (51, 52)\nBɛkpole Gyisɛse wɔ ye sua zo (53-58)\n13 Kenle zɔhane, Gyisɛse vile sua nu ɛkɛ na ɔhɔdɛnlanle nyevile ne anloa. 2 Na menli dɔɔnwo rabɔle yiale ye, yemɔti ɔhɔvole ɛlɛne bie na ɔdɛnlanle nu, na menli ne gyinlegyinlanle nyevile ne anloa.+ 3 Akee ɔvale ndonwo* ɔhanle edwɛkɛ dɔɔnwo+ ɔhilele bɛ kɛ: “Nea! Ɛyazonlɛnli bie hɔle kɛ ɔkagua ma.+ 4 Mɔɔ ɔlɛgua ma ne la, bie hɔguale adenle nloa, na nloma rasusole.+ 5 Bie hɔguale awolɛ nu, ɛleka mɔɔ ɛnwea ne anzo la, na kɛmɔ ɛnwea ne anzo la ati ɔfifile ndɛndɛ.+ 6 Noko mɔɔ ewia ne bɔle la, bɛnwosonle, na kɛmɔ bɛnlɛ ndinli la ati, bɛwule. 7 Bie hɔguale mbowule nu, na mbowule ne nyinle na ɔmianle bɛ.+ 8 Bie noko hɔguale azɛlɛ kpalɛ zo, na bɛbɔle ɔ bo bɛzole ma, bie zole mɔnwo 100, bie mɔnwo 60, yɛɛ bie noko mɔnwo 30.+ 9 Bɛmaa mɔɔ lɛ ɛnzolɛ la ɛdie.”+ 10 Yemɔti ɛdoavolɛma ne rabizale ye kɛ: “Duzu ati a ɛfa ndonwo a ɛtendɛ ɛkile bɛ ɛ?”+ 11 Ɔbuale bɛ kɛ: “Bɛmɛ bɛmaa bɛ adenle kɛ bɛde anwuma Belemgbunlililɛ ne anwo fealeranu edwɛkɛ nwuanzanwuanza+ ne abo, noko menli mɔɔ ɛha la ɛdeɛ bɛtɛmaanle bɛ adenle. 12 Ɔluakɛ awie mɔɔ lɛ bie la, bɛbamaa ye bie bɛaboka nwo, bɛamaa yeabo zo; na mɔɔ ɛnlɛ bie la, bɛbalie mɔɔ ɔlɛ bɔbɔ la bɛavi ɔ sa nu.+ 13 Ɛhye ati a mefa ndonwo metendɛ mekile bɛ a; ɔluakɛ bɛnea noko bɛnea ye mgbane, bɛtie noko bɛtie ye mgbane, yɛɛ bɛnde ɔ bo.+ 14 Na Ayezaya ngapezo ne ɛra nu wɔ bɛ nwo zo. Ɔse: ‘Nɔhalɛ nu, bɛbadie noko bɛnrɛde ɔ bo, yɛɛ bɛbanlea noko bɛnrɛnwu ɛhwee.+ 15 Ɔluakɛ menli ɛhye mɔ ahonle ɛsolo, bɛfa bɛ nzo bɛtie ye mgbane, yɛɛ bɛmuomua bɛ nye, amaa bɛanva bɛ nye bɛannwu debie, bɛanva bɛ nzo bɛande edwɛkɛ, bɛande ɔ bo wɔ bɛ ahonle nu na bɛahakyi, na meayɛ bɛ ayile.’+ 16 “Noko anyelielɛ a le bɛ ɔluakɛ bɛ nye nwu debie yɛɛ bɛ nzo te edwɛkɛ.+ 17 Nɔhalɛ nu meka meahile bɛ kɛ, ngapezoma nee tenlenema dɔɔnwo hulole kɛ bɛkɛnwu ninyɛne mɔɔ bɛnwu ye la noko bɛannwu ye,+ na bɛkɛde mɔɔ bɛde la noko bɛande. 18 “Akee bɛdie mɔɔ ndonwo ne kile la.+ 19 Saa awie te Belemgbunlililɛ ne anwo edwɛkɛ ne na yeande ɔ bo a, amumuyɛnli ne+ baye mɔɔ bɛgua la fi ye ahonle nu; ɛhye a le mɔɔ bɛguale ye wɔ adenle ne anloa la.+ 20 Na mɔɔ guale awolɛ zo la a le mɔɔ te edwɛkɛ ne na ɛkɛ ne ala ɔfa anyelielɛ ɔdie ɔto nu la.+ 21 Noko ɔnzɔ ndinli wɔ ye nu na ɔgyinla mekɛ ekyi, na saa anwongyelelɛ ba anzɛɛ bɛyɛ ye kpɔdekpɔde wɔ edwɛkɛ ne anwo a, ɛkɛ ne ala ɔnlie edwɛkɛ ne ɔnli bieko. 22 Mɔɔ guale mbowule nu la a le mɔɔ ɔte edwɛkɛ ne noko mekɛ ɛhye* anu adwenleadwenle+ nee anwonyia mɛlɛbɛla mia edwɛkɛ ne na ɔnzo ma la.+ 23 Na mɔɔ guale azɛlɛ kpalɛ zo la a le mɔɔ te edwɛkɛ ne na ɔte ɔ bo, na ɔso ma la, bie mɔnwo 100, bie 60 yɛɛ bie noko 30.”+ 24 Ɔmaanle bɛ ndonwo bieko kɛ: “Anwuma Belemgbunlililɛ ne le kɛ nrenyia bie mɔɔ luale ma kpalɛ wɔ ye ɛya nu la. 25 Mekɛ mɔɔ ɛnee menli ɛdeda la, ye kpɔvolɛ raluale ndile wɔ hwiiti ne anu na ɔhɔle. 26 Mɔɔ bɛfifile na bɛvieviale mralɛ la, ndile ne noko yele ɔ nwo. 27 Yemɔti suamenle ne ngɛkɛlɛ ne mɔ razele ye kɛ, ‘Yɛmenle, asoo tɛ ma kpalɛ a ɛluale ye wɔ ɛya ne anu a? Na kɛ ɔyɛle mɔɔ ndile ɛra nu ɛ?’ 28 Ɔhanle ɔhilele bɛ kɛ, ‘Kpɔvolɛ bie a ɛrayɛ ɛhye a.’+ Ngɛkɛlɛ ne mɔ zele ye kɛ, ‘Ɛnee ɛkulo kɛ yɛkɔtudu ɔ?’ 29 Ɔhanle kɛ, ‘Kyɛkyɛ, wɔannea a bɛlɛtudu ndile ne a, bɛbadudu hwiiti ne bɛaboka nwo. 30 Bɛmaa bɛbɔ nu bɛnyi ɔhɔdwu ma ɛdelɛ mekɛ ne, na zɔhane mekɛ ne, mebaha meahile menli mɔɔ bade la kɛ: Bɛlimoa bɛdudu ndile ne na bɛkyekye bɛ avile bɛyela bɛ; na akee bɛboɔboa hwiiti ne anloa bɛgua ɛleka mɔɔ mesie me ninyɛne la.’”+ 31 Ɔmaanle bɛ ndonwo bieko kɛ: “Anwuma Belemgbunlililɛ ne le kɛ mɛsetade ma mɔɔ nrenyia bie hɔluale ye wɔ ye ɛya nu la.+ 32 Nɔhalɛ nu, ɔle ma kɔsɔɔti anu nretee kpalɛ, noko saa ɔnyi a ɔyɛ baka kpole ɔtɛla mbaka dɔɔnwo, yemɔti anwomanyunlu nloma batɛnla ye ngane ne mɔ azo.” 33 Ɔmaanle bɛ ndonwo bieko kɛ: “Anwuma Belemgbunlililɛ ne le kɛ mgbɔvonle* mɔɔ raalɛ bie vale wulale esamo ɛzuzudeɛ mgbole nsa anu ɔmaanle ɔ muala dule la.”+ 34 Gyisɛse vale ndonwo hanle ɛhye mɔ amuala hilele menli ne. Nɔhalɛ nu, yeandendɛ yeangile bɛ mɔɔ ndonwo ɛnle nu a,+ 35 amaa mɔɔ bɛluale ngapezonli ne anwo zo bɛhanle la ara nu kɛ: “Mebabuke me nloa wɔ ndonwo nu; mebabɔ ninyɛne mɔɔ sumunli mɔlebɛbo* ne ɔvea la nolo meahile.”+ 36 Akee ɔgyakyile menli dɔɔnwo ne ɔmaanle bɛhɔle na ɔhɔle sua nu. Ye ɛdoavolɛma ne razele ye kɛ: “Kilehile ɛya ne anu ndile ne anwo ndonwo ne anu kile yɛ.” 37 Ɔbuale bɛ kɛ: “Ɛyazonlɛnli ne mɔɔ luale ma kpalɛ ne la a le sonla Ra ne; 38 ɛya ne a le ewiade.+ Ma kpalɛ ne a le Belemgbunlililɛ ne amra ne mɔ, ndile ne a le amumuyɛnli ne amra ne mɔ,+ 39 yɛɛ kpɔvolɛ ne mɔɔ luale la a le Abɔnsam. Ma ɛdelɛ mekɛ ne a le mekɛ ɛhye awieleɛ ne,* na menli mɔɔ bade la a le anwumabɔvolɛ ne mɔ. 40 Yemɔti kɛ mɔɔ bɛtudu ndile na bɛfa senle bɛyela ye la, zɔhane ala a mekɛ ɛhye awieleɛ ne* bayɛ a.+ 41 Sonla Ra ne bazoa ye anwumabɔvolɛma, na bɛbaboɔboa ninyɛne kɔsɔɔti mɔɔ maa awie mɔ tɔ aze nee menli mɔɔ yɛ ninyɛndane la anloa bɛavi ye Belemgbunlililɛ ne anu, 42 na bɛbavuandi bɛ bɛagua fonlomo ne mɔɔ senle ɛlɛsɔ nu la anu.+ Ɛkɛ ne a bɛbazu na bɛali nyane a. 43 Mekɛ zɔhane, tenlenema bada wienyi kɛ sɛnzɛne+ la wɔ bɛ Ze Belemgbunlililɛ ne anu. Bɛmaa mɔɔ lɛ ɛnzolɛ la ɛdie. 44 “Anwuma Belemgbunlililɛ ne le kɛ agudeɛ bie mɔɔ vea ɛya nu mɔɔ nrenyia bie nwunle ye na ɔvale ɔveale la; kɛmɔ ɔ nye liele la ati, ɔhɔdɔnenle debie biala mɔɔ ɔlɛ la na ɔhɔdɔle zɔhane azɛlɛ ne.+ 45 “Bieko, anwuma Belemgbunlililɛ ne le kɛ gualilɛnli bie mɔɔ ɛlɛkpondɛ avikpa adɔ la. 46 Mekɛ mɔɔ ɔnwunle avikpa ko mɔɔ ye bolɛ yɛ se la, ɔhɔle na ndɛndɛ ne ala ɔdɔnenle debie biala mɔɔ ɔlɛ la na ɔhɔdɔle.+ 47 “Bieko, anwuma Belemgbunlililɛ ne le kɛ avonle mɔɔ bɛdo ye nyevile nu amaa yeahye fɛlɛ ngakyile la. 48 Mekɛ mɔɔ ɔyile la, bɛhwenle bɛrale aze, na bɛdɛnlanle aze bɛkpale fɛlɛ kpalɛ+ ne bɛguale debie nu, na bɛvuandinle mɔɔ ɛnle kpalɛ la+ bɛguale ye lɔ. 49 Zɔhane ala a mekɛ ɛhye awieleɛ ne* bayɛ a. Anwumabɔvolɛma barakpa ɛtanevolɛma avi tenlenema anu 50 na bɛavuandi bɛ bɛagua fonlomo ne mɔɔ senle ɛlɛsɔ nu la anu. Ɛkɛ ne a bɛbazu na bɛali nyane a. 51 Ɔbizale bɛ kɛ: “Asoo bɛdele ninyɛne ɛhye mɔ amuala abo?” Bɛbuale ye kɛ: “Ɛhɛe.” 52 Akee ɔzele bɛ kɛ: “Saa zɔhane a ɔde a, ɛnee kilehilevolɛ biala mɔɔ bɛhilehile ye anwuma Belemgbunlililɛ ne anwo debie la le kɛ suamenle bie mɔɔ ye ninyɛne fofolɛ nee dɛba fi ɛleka mɔɔ ɔfa ye ninyɛne ɔsie la.” 53 Mɔɔ Gyisɛse yɛle ndonwo ɛhye mɔ wiele la, ɔvile ɛkɛ. 54 Mekɛ mɔɔ ɔhɔle ye sua zo la,+ ɔbɔle ɔ bo ɔhilehilele bɛ wɔ bɛ nyianusua ne anu, yemɔti ɔzinle bɛ nwo na bɛhanle kɛ: “Nienwu a nrenyia ɛhye nyianle nrɛlɛbɛ ɛhye nee tumi mɔɔ ɔfa ɔyɛ nwanwane gyima ɛhye mɔ la vile a?+ 55 Tɛ kapentanli ne ara ne ɛ?+ Tɛ ye mame a bɛfɛlɛ ye Mɛle la, yɛɛ tɛ ɔ mediema mrenyia a le Gyemise nee Dwosefi nee Saemɔn nee Dwudase?+ 56 Na tɛ ɔ mediema mraalɛ ne mɔ amuala a yɛ nee bɛ wɔ ɛke la? Ɛnee akee, nienwu a ɔzukoale ɛhye mɔ amuala ɔvile a?”+ 57 Ɔti bɛanlie ye bɛanli.+ Noko Gyisɛse zele bɛ kɛ: “Bɛdi ngapezonli eni wɔ ɛleka biala kyesɛ ye sua zo nee ye sua nu ala.”+ 58 Na kɛmɔ bɛnlɛ diedi la ati, yeanyɛ nwanwane gyima dɔɔnwo wɔ ɛkɛ.\n^ Anzɛɛ “yiisi.”\n^ Anzɛɛ ɔkola ɔkile, “ewiade ne mɔlebɛbo.”


Yɛbɔ Mɔdenle Yɛnyia Anyuhɔlɛ Wɔ Daselɛlilɛ Nu—Yɛyɛ Menli Ɛdoavolɛma\nYɛbɔ Mɔdenle Yɛnyia Anyuhɔlɛ Wɔ Daselɛlilɛ Nu—Boa Bɛdabɛ Mɔɔ ‘Bɛ Subane Kile Kɛ Bɛfɛta’ La Maa Bɛrayɛ Ɛdoavolɛma\nDEƐMƆTI ƆHYIA LA: Gyihova maa nɔhalɛ ma ne nyi wɔ bɛdabɛ mɔɔ bɛ “subane kile kɛ bɛfɛta dahuu ngoane” la ahonle nu. (Gyi 13:48; 1Kɔ 3:7) Wɔ daselɛlilɛ nu saa yɛbɔ mɔdenle yɛfa yɛ adwenle yɛsie menli mɔɔ fa mɔɔ bɛsukoa la yɛ gyima la azo a, ɛnee yɛ nee Gyihova ɛlɛbɔ nu ayɛ gyima. (1Kɔ 9:26) Ɔwɔ kɛ Baebolo sukoavoma te ɔ bo kɛ Kilisienema ɛzɔnenlɛ hyia amaa bɛanyia ngoane. (1Pi 3:21) Saa yɛbahola yɛaboa yɛ bɛ yɛamaa bɛayɛ ɛdoavolɛma a, kyesɛ yɛkilehile bɛ yɛmaa bɛyɛ nzenzaleɛ wɔ bɛ ɛbɛlabɔlɛ nu, bɛbɔ edwɛkpa ne nolo, bɛkilehile awie mɔ, na bɛyila bɛ nwo zo bɛmaa Gyihova.—Mt 28:19, 20.\nKakye Baebolo sukoavoma kɛ debiezukoalɛ ne bodane a le kɛ, ɔboa bɛ yeamaa ‘bɛaranwu’ Gyihova na bɛayɛ mɔɔ sɔ ɔ nye la.—Dwn 17:3\nBoa bɛ maa bɛnyia sunsum nu anyuhɔlɛ ɔlua ngyegyelɛ mɔɔ bɛbali zolɛ konim, le kɛ subane ɛtane yɛɛ agɔnwolɛ ɛtane\nKolaa na bɛazɔne yɛɛ wɔ bɛ ɛzɔnenlɛ nzi, maa bɛ anwosesebɛ.—Gyi 14:22\nNEA GYIHOVA NYAMENLE BABOA WƆ VIDIO NE NA BUA KPUYA ƐHYE MƆ:\nNinyɛne boni mɔ a bahola amaa awie azulo kɛ ɔbayila ɔ nwo zo na yeazɔne a?\nKɛzi mgbanyima bahola aboa Baebolo sukoavoma bɛamaa bɛanyia sunsum nu anyuhɔlɛ ɛ?\nDuzu a Ayezaya 41:10 maa yɛnwu ye wɔ Gyihova anwo a?\nƆnva nwo kɛ yɛnli munli la, subane boni mɔ a bahola amaa yɛazonle Gyihova wɔ adenle mɔɔ ɔdie ɔto nu la azo a?\nKɛzi yɛ nee Gyihova bɔ nu yɛ ɛdoavolɛyɛlɛ gyima ne ɛ?\nƐdua Awie Mɔ Anwo Zo Ɛkpondɛ Menli Fofolɛ Ɔ?\nSaa ɛlɛ Baebolo sukoavo bie mɔɔ ɛlɛnyia anyuhɔlɛ a, asoo wɔbiza ye saa ɔ gɔnwo mɔ anzɛɛ ye mbusuafoɔ bie mɔ anye balie nwo kɛ bɛbazukoa Baebolo ne ɔ? (Dwn 1:40, 41) Ɛbahola wɔamaa ye anwosesebɛ kɛ ɔha debiezukoalɛ ne anwo ngyehyɛleɛ ɔhile ɔ gɔnwo mɔ na akee ɔyɛ ngyehyɛleɛ ɔmaa ɛ nee bɛ nuhua ko ɛyɛ Baebolo debiezukoalɛ ne anwo neazo. Saa yɛdua awie mɔ anwo zo yɛkpondɛ menli fofolɛ a, ɛnee yɛlɛkpondɛ menli mɔɔ fɛta la.—Mt 10:11.


Gyisɛse Ewudwazo Ne—Mɔɔ Ɔkile Ɔmaa Yɛ La | Debiezukoalɛ\nƐzinzalɛ Arane—Debiezukoalɛ Ɛdeɛ | November 2014\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombia Mumule Aneɛ Croatian Czech Dangme Danish Drehu Dutch Efik English Estonian Ewe Finnish French Ga Garifuna Georgian German Giliki Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Marathi Mauritian Creole Maya Mazatec (Huautla) Mexico Mumule Aneɛ Mixe (North Central) Mizo Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Mumule Aneɛ Russian Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Totonac Tshiluba Tsonga Turkish Turkmen Turkmen Tuvaluan Twi Tzotzil Ukrainian Urdu Uruund Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\nGyisɛse Ewudwazo Ne—Mɔɔ Ɔkile Ɔmaa Yɛ La\n“Bɛdwazo ye bɛvi ewule nu.”—MATEYU 28:6.\nKɛzi asolo Gyisɛse ewudwazo ne nee ewudwazo mɔɔ ɛnee li ye ɛdeɛ ne anyunlu la kɔsɔɔti ɛ?\nGyisɛse ewudwazo ne anwo daselɛ boni a wɔ ɛkɛ a, na duzu a kile kɛ ɔde ngoane nu ɛ?\nDuzu a Gyisɛse ewudwazo ne kile maa wɔ a?\n1, 2. (a) Duzu a ɛnee ɛzonlenlɛ nu mgbanyima bie mɔ kpondɛ kɛ bɛnwu ye a, na kɛzi Pita buale bɛ ɛ? (Nea mɔlebɛbo nvoninli ne.) (b) Kɛmɔti a Pita nyianle akɛnrasesebɛ dendɛle ɛ?\nMƆƆ Gyisɛse wule na dapɛne ekyi pɛle nu la, Dwuuma ɛzonlenlɛ ne anu mgbanyima yiale ɛzoanvolɛ Pita. Menli ɛhye mɔ a bɔle kpɔkɛ hunle Gyisɛse a. Kɛkala, bɛva Pita anwo ɛya ɔluakɛ yemaa abubura bie anwo ɛza. Bɛbizale Pita kɛ: “Tumi boni azo anzɛɛ duma boni anu a bɛluale bɛyɛle zɛhae gyima [ne] a?” Pita vale akɛnrasesebɛ buale kɛ: “Ɔlua Gyisɛse Kelaese mɔɔ vi Nazalɛte, mɔɔ bɛmɛ bɛbɔle ye [baka] nu bɛhunle ye, na Nyamenle dwazole ye vile ewule nu la duma nu a ɛnɛ nrenya ɛhye gyi bɛ nyunlu ɛke kɛ yede kpɔkɛ bɔkɔɔ a.”—Gyima ne 4:5-10.\n2 Ɛnee ɛzulolɛ ɛmaa Pita ɛkpo Gyisɛse fane nsa. (Maake 14:66-72) Noko kɛkala, kɛ anrɛɛ Pita bazulo la, yenyia akɛnrasesebɛ ɔgyi ɛzonlenlɛ mgbanyima ne mɔ anyunlu. Duzu ati ɔ? Sunsum nwuanzanwuanza ne boale Pita, yɛɛ eza yenyia anwodozo kɛ Gyisɛse wɔ ngoane nu. Duzu a manle ɛzoanvolɛ ne nyianle anwodozo ɛhye a? Na kɛmɔti a yɛbahola yɛanyia ye anwodozo ne bie ɛ?\n3, 4. (a) Ewudwazo boni a hɔle zo kolaa na bɛawo Gyisɛse ɛzoanvolɛ ne mɔ a? (b) Nwane mɔ a Gyisɛse dwazole bɛ a?\n3 Ɛnee ɛzoanvolɛ ne mɔ ze kɛ bɛbadwazo mɔwuamra. Kolaa na bɛawo ɛzoanvolɛ ne mɔ la, Nyamenle manle ngapezoma, Yilaegya nee Yilaehya dwazole menli bie mɔ mɔɔ wule la. (1 Arelemgbunli 17:17-24; 2 Arelemgbunli 4:32-37) Mekɛ mɔɔ bɛvuandinle nrenya bie funli bɛdole Yilaehya nla ne anu na ye funli ne dɔle Yilaehya mbowule ne azo bɔbɔ la, ɔdunwuele. (2 Arelemgbunli 13:20, 21) Alumua Keleseɛnema liele edwɛkɛ ɛhye mɔ lile kɛmɔ yɛdayɛ noko yɛdie yɛdi kɛ Nyamenle Edwɛkɛ le nɔhalɛ la.\nYɛkenga mɔwuamra mɔɔ Gyisɛse dwazole bɛ la anwo edwɛkɛ a, yɛ nye die kpalɛ\n4 Ɔda ali kɛ saa ɛkenga mɔwuamra mɔɔ Gyisɛse dwazole bɛ la anwo edwɛkɛ a, ɛ nye die kpalɛ. Kɛ neazo la, mekɛ mɔɔ Gyisɛse dwazole kunlavolɛ raalɛ ne ara kokye ne la, nea kɛzi ɔbazi kunlavolɛ raalɛ ne anwo a. (Luku 7:11-15) Anzɛɛ suzu mekɛ mɔɔ Gyisɛse dwazole kakula bɛlɛra ne la anwo nea. Nɔhalɛ, mekɛ mɔɔ kakula ne awovolɛ nwunle kɛ bɛ ra ne ɛra ngoane nu bieko la, bɛ alɔbɔlɛlilɛ ne hakyile anyelielɛ! (Luku 8:49-56) Akee nea kɛzi menli ne anye liele wɔ mekɛ mɔɔ bɛnwunle kɛ Lazalɛse vi ye nla ne anu ɛlɛba la!—Dwɔn 11:38-44.\nGYISƐSE EWUDWAZO NE LE NGAKYILE\n5. Kɛzi Gyisɛse ewudwazo ne le ngakyile wɔ menli mɔɔ lumuale la ɛdeɛ ne anwo ɛ?\n5 Ɛnee ɛzoanvolɛ ne mɔ ze kɛ Gyisɛse ewudwazo ne ɛnle kɛ menli mɔɔ lile ɔ nyunlu la ɛdeɛ ne. Menli mɔɔ bɛlumuale bɛdwazole bɛ la, bɛmanle bɛ nwonane nu sonlabaka na nzinlii bɛwule bieko. Noko bɛmanle Gyisɛse sunsum nu sonlabaka mɔɔ bɛnzɛkye ye ɛlɛ la. (Bɛgenga Gyima ne 13:34.) Pita hɛlɛle ye wɔ Gyisɛse anwo kɛ: “Bɛhunle ye wɔ nwonane nu, noko bɛdwazole ye wɔ sunsum nu.” Bieko, “yehɔ anwuma na ɔde Nyamenle asa fema zo na Nyamenle soanvolɛma nee anwuma tumivolɛma nee mgbolema amuala sonle ye.” (1 Pita 3:18-22) Ewudwazo yɛ azibɛnwo, noko ɛnee Gyisɛse ɛdeɛ ne bo zo.\n6. Kɛzi Gyisɛse ewudwazo ne boale ye ɛdoavolɛma ne ɛ?\n6 Gyisɛse ewudwazo ne boale ɛdoavolɛ ne mɔ kpalɛ. Ɛnee ye agbɔvolɛ diedi kɛ ɔtɛdwazole, noko ɛnee yedwazo. Emomu, ɛnee ɔwɔ ngoane nu kɛ sunsum nu abɔdeɛ mɔɔ lɛ tumi mɔɔ dasanli biala ɛngola ɛnyɛ ye ɛtane a. Ye ewudwazo ne hilele kɛ ɔle Nyamenle Ara. Kɛmɔ ɛdoavolɛ ne mɔ nwunle kɛ Gyisɛse de ngoane nu la ati, bɛanli nyane anzɛɛ bɛanzulo bieko. Emomu, bɛ nye liele na bɛnyianle anwodozo. Saa bɛandwazo Gyisɛse a anrɛɛ Nyamenle bodane ɛnrɛra nu, anrɛɛ nvasoɛ ɛnle edwɛkpa ne mɔɔ bɛbɔle ye nolo la azo.\n7. Duzu a Gyisɛse ɛlɛyɛ ye kɛkala a, na kpuyia boni a yɛbahola yɛabiza a?\n7 Yɛze kɛ ɛnee Gyisɛse ɛnle sonlakpole ala. Gyisɛse wɔ ngoane nu, ɔlɛnea edwɛkɛhanlɛ gyima ne azo wɔ ewiade amuala. Ɔle Nyamenle anwuma Belemgbunlililɛ ne mɔɔ ɔnrɛhyɛ ɔbaye ɛtane muala yeavi azɛlɛ ye azo na yeamaa yeahakyi paladaese mɔɔ menli badɛnla zo anyelielɛ nu dahuu la azo Belemgbunli. (Luku 23:43) Saa bɛandwazo Gyisɛse a, anrɛɛ ɛhye mɔ biala ɛnrɛra nu. Yemɔti, duzu ati a yɛbahola yɛanyia anwodozo kɛ bɛdwazole Gyisɛse bɛvile ewule nu ɛ? Na duzu a ye ewudwazo ne kile maa yɛ a?\nBɛandwazo Gyisɛse a, anrɛɛ Nyamenle bodane ɛnrɛra nu, anrɛɛ nvasoɛ ɛnle edwɛkpa ne azo\nGYIHOVA LƐ TUMI WƆ EWULE NWO ZO\n8, 9. (a) Duzu ati a Dwuuma ɛzonlenlɛ ne anu mgbanyima hanle kɛ bɛhɔzinza Gyisɛse nla ne ɛ? (b) Mekɛ mɔɔ mraalɛ ne mɔ rale nla ne anwo la ɛnee duzu a ɛzi a?\n8 Mɔɔ bɛhunle Gyisɛse la, Dwuuma ɛzonlenlɛ ne anu mgbanyima rale Paelɛte ɛkɛ na bɛhanle kɛ: “Yɛmenle, yɛkakye kɛ mekɛ mɔɔ adalɛ ne de aze la, ɔhanle kɛ, ‘Ye kenle nsa ne azo bɛbadwazo me bɛara ngoane nu.’ Yemɔti maa adenle maa bɛzinza sɛka ne kpalɛ ɔhɔkpula kenle nsa ne, amaa ye ɛdoavolɛma ne angɔnwua ye, na bɛaraha bɛahile menli kɛ, ‘Bɛdwazo ye bɛvi ewule nu.’ Saa ɛhye si a, adalɛ ɛhye kɛdɛla alumua ɛdeɛ ne bɔkɔɔ.” Paelɛte zele bɛ kɛ, “Bɛva sinzavolɛma bɛmaa bɛhɔzinza sɛka ne, kɛmɔ bɛdabɛ bɛkpondɛ la.” Yemɔti, bɛyɛle ye zɔ.—Mateyu 27:62-66.\n9 Bɛziele Gyisɛse wɔ bole kpole bie anu na bɛvale bolɛ tɛtɛlɛ bie bɛduale nla ne adenle. Ɛnee asɔne mgbanyima ne mɔ kpondɛ kɛ Gyisɛse ka nla ne anu. Noko ɛnee asolo Gyihova adwenle. Ye kenle nsa ne azo, ɛdoavolɛma nwiɔ, Mɛle mɔɔ vi Magedala la nee Mɛle ko ne hɔle ye nla ne azo. Bɛnwunle kɛ bɛhundo bolɛ ne wɔ nla ne anloa na anwumabɔvolɛ bie de zo. Anwumabɔvolɛ ne zele mraalɛ ne mɔ kɛ bɛnlea nla ne anu saa awie wɔ nu a. Ɔdoale zo kɛ: “Ɔnle ɛke; bɛdwazo ye bɛvi ewule nu.” (Mateyu 28:1-6) Gyisɛse wɔ ngoane nu!\n10. Kɛzi Pɔɔlo hilele kɛ bɛdwazole Gyisɛse ɛ?\n10 Mɔɔ zile wɔ ye kenle 40 ne azo la maa yɛnwu ye wienyi kɛ bɛdwazole Gyisɛse. Ɛzoanvolɛ Pɔɔlo hɛlɛle Kɔlentema kɛ: “Edwɛkɛ ne mɔɔ menvale membɛlɛle bɛ la le edwɛkɛ mɔɔ hyia kpalɛ. Yɛ ɛtane ti yɛɛ Kelaese wule a, kɛmɔ Nyamenle Edwɛkɛ ne kile la. Bɛziele ye na ye kenle nsa ne azo, Nyamenle dwazole ye rale ngoane nu, kɛmɔ Nyamenle Edwɛkɛ ne se la. Ɔyele ɔ nwo ɔhilele Pita, na nzinlii ɔyele ɔ nwo ɔhilele ɛzoanvolɛma bulu nee nwiɔ ne. Eza kenle ko bie ɔyele ɔ nwo ɔhilele ye ɛdoavolɛma mɔɔ bo ɛya nnu mɔɔ bɛ nuhua dɔɔnwo ne ala tɛte aze la, bie mɔ ɛwu bɔbɔ ɛdeɛ. Akee ɔyele ɔ nwo ɔhilele Gyemise yɛɛ ɛzoanvolɛma ne mɔ amuala. Awieleɛ ne, ɔyele ɔ nwo ɔhilele medame noko, medame zɛhae ala, mɔɔ mele kɛ kyɛkyɛ ralɛ la.”—1 Kɔlentema 15:3-8.\nNINYƐNE NNA MƆƆ MAA YƐNWU KƐ BƐDWAZOLE GYISƐSE LA\n11. Adenle boni azo a bɛdwazole Gyisɛse “kɛmɔ Nyamenle Edwɛkɛ ne kile la” ɛ?\n11 Bɛdwazole Gyisɛse “kɛmɔ Nyamenle Edwɛkɛ ne kile la.” Nyamenle Edwɛkɛ ne hanle ye ewudwazo ne anwo edwɛkɛ dole ɛkɛ. Kɛ neazo la, Devidi hɛlɛle kɛ, Nyamenle ammaa ye “Nwuanzanwuanza Ko ne” anga Ɛbolɔ. (Bɛgenga Edwɛndolɛ 16:10.) Pita hilehilele nu wɔ ɛvolɛ 33 Pɛntekɔso kenle ne kɛ, “Nwuanzanwuanza Ko ne” gyi ɛkɛ maa Gyisɛse ɔluakɛ, ɔhanle kɛ: “Devidi noko nwunle mɔɔ Nyamenle bayɛ la, yemɔti . . . ɔhanle Mɛzaya ne ewudwazo ne anwo edwɛkɛ kɛ, ‘Bɛangyakyi ye wɔ mɔwuamra anu, yɛɛ ye nwonane amkpɔlɔ.’”—Gyima ne 2:23-27, 31.\n12. Nwane mɔ a nwunle kɛ bɛdwazole Gyisɛse a?\n12 Menli dɔɔnwo nwunle Gyisɛse ewudwazo ne. Gyisɛse dwazole la, wɔ kenle 40 anu, ɔyele ɔ nwo ɔhilele ye ɛdoavolɛ ne mɔ wɔ tola bie mɔɔ bikye ye nla ne la anu, wɔ Ɛmeeyɛse adenle nu, nee ɛleka ngakyile. (Luku 24:13-15) Ɔ nee menli bie mɔ dendɛle, bie a le Pita, yɛɛ menli ekpunli bie mɔ. Mekɛ bie, Gyisɛse yele ɔ nwo hilele menli ekpunli bie mɔɔ bɛbayɛ 500 bɔbɔ la. Ɔle nɔhalɛ bɔkɔɔ kɛ menli dɔɔnwo vale bɛ nye nwunle kɛ bɛdwazo Gyisɛse.\n13. Kɛzi mɔdenle mɔɔ ɛdoavolɛ ne mɔ bɔle la maa yɛnwu kɛ ɛnee bɛlɛ anwodozo wɔ Gyisɛse ewudwazo ne anu ɛ?\n13 Ɛdoavolɛ ne mɔ bɔle Gyisɛse ewudwazo ne nolo. Bɛyɛle bɛ kpɔdekpɔde, bɛnwunle amaneɛ na bɛhunle bie mɔ ɔlua edwɛkɛhanlɛ gyima ne ati. Dwenle nwolɛ nea: Saa bɛandwazo Gyisɛse a, asoo anrɛɛ Pita bava ye ngoane ado esiane nu yeaha ewudwazo ne anwo edwɛkɛ yeahile menli mɔɔ bɛhunle Gyisɛse la? Ɛnee Pita nee ɛzoanvolɛ ne mɔ lɛ anwodozo kɛ Gyisɛse de ngoane nu na ɔlɛnea edwɛkɛhanlɛ gyima ne azo. Eza Gyisɛse ewudwazo ne manle ye ɛdoavolɛ ne mɔ nyianle anyelazo kpole kɛ bɛdabɛ noko bɛbanyia ewudwazo. Kɛ neazo la, Sitivin wule, mɔɔ ɛnee ɔdie ɔdi kɛ bɛbadwazo ye a.—Gyima ne 7:55-60.\n14. Duzu a maa ɛdie ɛdi kɛ Gyisɛse de aze ɛ?\n14 Yɛlɛ daselɛ mɔɔ kile kɛ kɛkala Gyisɛse ɛlɛdi Belemgbunli na ɔle Keleseɛne asafo ne Ati. Nɔhalɛ Keleseɛnema ɛzonlenlɛ ne ɛlɛtɛlɛ. Saa bɛandwazo Gyisɛse a, asoo anrɛɛ ɔbara ye zɔ? Nɔhalɛ, saa bɛandwazo Gyisɛse a, anrɛɛ yɛnrɛde ye duma bɔbɔ. Noko, daselɛ kpalɛ mɔɔ maa yɛdie yɛdi kɛ Gyisɛse de aze na ɔlɛnea ewiade amuala edwɛkɛhanlɛ gyima ne azo la wɔ ɛkɛ.\nMƆƆ GYISƐSE EWUDWAZO NE KILE MAA YƐ LA\n15. Duzu ati a Gyisɛse ewudwazo ne maa yɛnyia akɛnrasesebɛ yɛka edwɛkɛ ne ɛ?\n15 Kelaese ewudwazo ne maa yɛnyia akɛnrasesebɛ yɛka edwɛkɛ ne. Ɔvi Gyisɛse mekɛ zo, Nyamenle agbɔvolɛ dua kpɔkyevolɛma, agolobɛnwo, basabasayɛlɛ, bɛ sa mɔɔ bɛfa bɛto gyima ne azo, kpɔdekpɔdeyɛlɛ nee menli ɛhunlɛ zo kɛ bɛmaa yɛagyakyi edwɛkɛ ne ɛhanlɛ. Noko, Baebolo ne ɛha kɛ: “Akodeɛ biala mɔɔ bɛyɛ bɛatia wɔ la ɛnrɛyɛ kpalɛ ɛlɛ.” (Ayezaya 54:17) Yɛnzulo menli mɔɔ Seetan fa bɛ di gyima la. Gyisɛse ɛlɛboa yɛ kɛmɔ ye ɛwɔkɛ ne kile la. (Mateyu 28:20) Yɛlɛ anwodozo ɔluakɛ ɔnva nwo mɔdenle biala mɔɔ yɛ agbɔvolɛ babɔ la, bɛnrɛhola bɛnrɛdua yɛ!\nGyisɛse ewudwazo ne maa yɛnyia akɛnrasesebɛ yɛka edwɛkɛ ne (Nea ɛdendɛkpunli 15)\n16, 17. (a) Kɛzi Gyisɛse ewudwazo ne si ye ngilehilelɛ ne kɔsɔɔti dawua ɛ? (b) Kɛmɔ Dwɔn 11:25 kile la, tumi boni a Nyamenle ɛva ɛmaa Gyisɛse a?\n16 Gyisɛse ewudwazo ne zile ye ngilehilelɛ ne dawua. Baebolo nwo abɔlɔba ko hɛlɛle kɛ, saa bɛandwazo Kelaese a, ɛnee Keleseɛnema le ahoasea ɔluakɛ bɛdie adalɛ kpole bɛdi. Pɔɔlo hɛlɛle kɛ, saa bɛandwazo Gyisɛse a ɛnee edwɛkɛhanlɛ ne nee Keleseɛnema diedi ne le mgbane. Nɔhalɛ, anrɛɛ Edwɛkpa ne bayɛ alɔbɔlɛ edwɛkɛ bie mɔɔ fane sonla kpalɛ bie mɔɔ ze nrɛlɛbɛ mɔɔ ye agbɔvolɛ hunle ye la anwo ala. Noko, bɛdwazole Gyisɛse, na ɔsi ye dawua kɛ ye ngilehilelɛ kɔsɔɔti le nɔhalɛ.—Bɛgenga 1 Kɔlentema 15:14, 15, 20.\n17 Gyisɛse hanle kɛ: “Mame a mele ewudwazo ne nee ngoane ne a. Mɔɔ kɛlie me kɛli la, saa ɔwu bɔbɔ a ɔkɛnyia ngoane.” (Dwɔn 11:25) Gyisɛse ɛwɔkɛ ɛhye bara nu. Gyihova ɛmaa Gyisɛse tumi kɛ ɔva ɔdwazo bɛdabɛ mɔɔ bɛ nee ye bali tumi wɔ anwuma nee menli dɔɔnwo ne mɔɔ bɛbadɛnla azɛlɛ ye azo la. Gyisɛse afɔle ne nee ye ewudwazo ne si ye dawua kɛ ewule ɛnrɛdɛnla ɛkɛ bieko. Yemɔti, yɛbahola yɛanyia anwosesebɛ nee akɛnrasesebɛ yɛagyinla ɛkpɔlɛ biala nee ewule nloa!\n18. Gyisɛse ewudwazo ne si duzu dawua?\n18 Gyisɛse ewudwazo ne maa yɛnyia anwodozo kɛ bɛbagyinla Gyihova ɛlɔlɛ ngyinlazo zo a bɛabua ndɛne a.Pɔɔlo zele menli ekpunli bie mɔɔ ɛnee wɔ Atɛnse la kɛ Nyamenle balua “sonla ne mɔɔ yedu ye yezie ɛkɛ ne la anwo zo yeabua aleɛabo amra kɔsɔɔti ndɛne” na “ɔdwazole sonla zɔhane ɔvile ewule nu ɔvale ɔzile edwɛkɛ ɛhye dawua ɔmanle awie biala.” (Gyima ne 17:31) Nyamenle ɛye Gyisɛse kɛ yɛ Ndɛnebuavolɛ, na yɛlɛ anwodozo kɛ ɔbavi ɛlɔlɛ nu yeabua ndɛne tenlene.—Bɛgenga Ayezaya 11:2-4.\nYɛ nye sɔ ewudwazo anyelazo ne na yɛkulo kɛ yɛtie Gyihova\n19. Kɛzi Kelaese ewudwazo ne anu diedi ka yɛ ɛ?\n19 Yɛkpondɛ kɛ yɛyɛ Nyamenle ɛhulolɛdeɛ ɔluakɛ yɛdie Gyisɛse ewudwazo ne yɛdi. Saa Gyisɛse anva ye ngoane ando aze, yɛɛ saa bɛandwazo ye a, anrɛɛ yɛbadɛnla ɛtane nee ewule nu dahuu. (Wulomuma 5:12; 6:23) Anrɛɛ yɛnlɛ anyelazo biala yemɔti anrɛɛ yɛbaha kɛ: “Bɛmaa yɛli na yɛnlo, ɔluakɛ ɛhyema ɛnee yɛwu.” (1 Kɔlentema 15:32) Noko yɛmmaa anyelielɛ ninyɛne ɛnli yɛ adwenle. Emomu, yɛ nye sɔ ewudwazo anyelazo ne na yɛkulo kɛ yɛtie Gyihova.\n20. Kɛzi Gyisɛse ewudwazo ne di Nyamenle kpoleyɛlɛ ne anwo daselɛ ɛ?\n20 Gyisɛse ewudwazo ne di Gyihova mɔɔ ‘ɔtua bɛdabɛ mɔɔ bɛkpondɛ ɔ bo zo kakɛ la’ kpoleyɛlɛ ne daselɛ. (Hibuluma 11:6) Gyihova vale tumi nee nrɛlɛbɛ kpole dwazole Gyisɛse hɔle damɛnlangoate ngoane nu. Nyamenle eza manle ɔlale ali kɛ ɔbahola yeamaa ye ɛwɔkɛ ne mɔ ara nu. Gyihova bɔle ɛwɔkɛ kɛ “abozonli” titile bie baraziezie tumililɛ nwo edwɛkɛ ne. Saa ɛwɔkɛ ɛhye bara nu a, ɛnee ɔwɔ kɛ “abozonli” ne, Gyisɛse wu na bɛdwazo ye.—Mɔlebɛbo 3:15, NW.\n21. Duzu a ewudwazo anyelazo ne kile maa wɔ a?\n21 Yɛ nye sɔ Gyihova ewudwazo nwo anyelazo ne kpalɛ. Baebolo ne bɔ ɛwɔkɛ kɛ: “Kɛkala, akee Nyamenle sua nu a le ye menli avinli. Ɔ nee bɛ badɛnla na bɛayɛ ye menli. Nyamenle mumua ne nee bɛ badɛnla na yeayɛ bɛ Nyamenle. Ɔbakyikyi bɛ nye anwo monle. Ewule ɛnle ɛkɛ bieko, monle ɛnle ɛkɛ, nyane ɛnle ɛkɛ, ɛzunlɛ ɛnle ɛkɛ ne bieko. Ɔluakɛ alumua ninyɛne ne mɔ ɛze ɛhɔ.” Bɛvale ɛwɔkɛ ɛhye bɛmanle ɛzoanvolɛ Dwɔn na bɛzele ye kɛ: “Kɛlɛ ɛhye, ɔluakɛ edwɛkɛ ɛhye mɔ le nɔhalɛ yɛɛ bɛfa bɛ rɛle bɛto zolɛ a ɔyɛ boɛ.” Nwane a vale yekile ne manle Dwɔn a? Ɔvi Gyisɛse Kelaese mɔɔ bɛdwazole ye la!—Yekile 1:1; 21:3-5.\nEwudwazo: Mɔwuamra mɔɔ bɛmaa bɛara ngoane nu bieko la. Bɛbadwazo alesama ekyi bɛahɔ anwuma kɛ sunsum nu abɔdeɛ bɛamaa bɛ nee Gyisɛse ahɔli tumi. Bɛbadwazo menli dɔɔnwo bɛara ngoane nu wɔ Paladaese azɛlɛ ne azo\nGyisɛse Ewudwazo Ne—Mɔɔ Ɔkile Ɔmaa Yɛ La\nDeɛmɔti Ɔwɔ Kɛ Yɛyɛ Nwuanzanwuanza La\nƆwɔ Kɛ Yɛyɛ Nwuanzanwuanza Wɔ Yɛ Nyɛleɛ Kɔsɔɔti Anu\n‘Menli Mɔɔ Gyihova Le Bɛ Nyamenle La’\n“Ɛnɛ Bɛle Nyamenle Menli”\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ November 2014\nƐZINZALƐ ARANE—DEBIEZUKOALƐ ƐDEƐ November 2014


Gyihova Alasevolɛ Ko Die Fanwodi Sonle | Nyamenle Belemgbunlililɛ\nKɛzi Kelaese ɛboa ye ɛdoavolɛma yemaa bɛlie bɛ bɛdo nu wɔ mɛla nu na bɛnyia adenle kɛ bɛbali Nyamenle mɛla zo la\n1, 2. (a) Duzu a kile kɛ ɛle Nyamenle Belemgbunlililɛ ne maanle sonla a? (b) Nzɔne ati a ɔdwu mekɛ ne bie a Gyihova Alasevolɛ ko die ɛzonlenlɛ nwo fanwodi a?\nƐLE Nyamenle Belemgbunlililɛ ne maanle sonla ɔ? Kɛ Gyihova Dasevolɛ la, ɛle ye maanle sonla! Na duzu a kile a? Tɛ adendulɛ kɛlata bie anzɛɛ arane gyɛne bie kɛlata bie ɔ. Emomu, kɛzi ɛsonle Gyihova Nyamenle la a kile a. Nɔhalɛ ɛzonlenlɛ kɔ moa tɛla mɔɔ ɛdie ɛdi la. Mɔɔ ɛyɛ—kɛzi ɛdi Nyamenle Belemgbunlililɛ ne mɛla zo la boka nwo. Wɔ yɛ muala afoa nu, yɛ ɛzonlenlɛ ne ka yɛ ɛbɛlabɔlɛ kɔsɔɔti mɔɔ kɛzi yɛnea yɛ mbusua nee kɛzi yɛdi ayileyɛlɛ edwɛkɛ bie mɔ anwo gyima la boka nwo.\n2 Noko tɛ mekɛ ne amuala a ewiade ne mɔɔ yɛde nu la kile ɛbulɛ maa maanle holɛ ko mɔɔ yɛle ye maanlema anzɛɛ mɔɔ ɔkpondɛ kɛ yɛyɛ la. Arane bie mɔ ɛbɔ mɔdenle bɔbɔ kɛ bɛsi yɛ ɛzonlenlɛ nwo adenle anzɛɛ bɛtu ɔ bo. Ɔdwu mekɛ ne bie a, ɛnee ɔwɔ kɛ Kelaese maanlema ko die fanwodi na bɛahola bɛali Mɛzaya Belemgbunli ne mɛla zo. Asoo ɛhye yɛ nwanwane? Kyɛkyɛ. Wɔ tete ne, ɛnee Gyihova menli ta ko die fanwodi amaa bɛahola bɛazonle Gyihova.\n3. Konle boni a Nyamenle menli ne honle wɔ Belemgbunli Raalɛ Ɛseta mekɛ zo a?\n3 Kɛ neazo la, wɔ Belemgbunli Raalɛ Ɛseta mekɛ zo, ɛnee ɔwɔ kɛ Nyamenle menli ko na bɛangu bɛ. Duzu ati ɔ? Maanle Kpanyinli amumuyɛnli Heeman zuzule hilele Pɛhyea Belemgbunli Zɛzɛse kɛ ɔhu Dwuuma kɔsɔɔti mɔɔ bɛwɔ ye tumililɛ bo la ɔluakɛ “asolo bɛ amaamuo.” (Ɛseta 3:8, 9, 13) Asoo Gyihova kpole ye menli ne? Kyɛkyɛ, ɔyilale mɔdenle mɔɔ Ɛseta nee Mɔdekae bɔle kɛ bɛkɔ Pɛhyea belemgbunli ne anyunlu bɛamaa yeabɔ Nyamenle menli nwo bane la azo.—Ɛseta 9:20-22.\n4. Duzu a yɛbazuzu nwo wɔ tile ɛhye anu a?\n4 Na ɛnɛ noko ɛ? Kɛmɔ yɛnwunle ye wɔ tile mɔɔ li ɛhye anyunlu anu la, ɔdwu mekɛ ne bie a ewiade tumima dwazo tia Gyihova Alasevolɛ. Wɔ tile ɛhye anu, yɛbazuzu ndenle bie mɔ mɔɔ zɛhae arane ne mɔ ɛbɔ mɔdenle kɛ bɛdua zo bɛazi yɛ ɛzonlenlɛ nwo adenle la anwo. Yɛbazuzu ndenle titile nsa: (1) adenle mɔɔ yɛlɛ kɛ yɛbadɛnla ɛkɛ kɛ ahyehyɛdeɛ na yɛazonle kɛmɔ yɛkulo la, (2) fanwodi mɔɔ yɛlɛ kɛ yɛbakpa ayileyɛlɛ mɔɔ nee Baebolo ngyinlazo yia, yɛɛ (3) adenle mɔɔ awovolɛ lɛ kɛ bɛbava Gyihova ngyinlazo bɛatete bɛ mra la anwo. Wɔ ko biala anu, yɛbanwu kɛzi Mɛzaya Belemgbunlililɛ ne maanlema mɔɔ bɛdi nɔhalɛ la ɛho ɛbɔ maanlema mɔɔ bɛde anwo bane nee kɛzi bɛyila bɛ mɔdenlebɔlɛ ne azo la.\nYɛkpondɛ Mɛla Nu Adenle Nee Fanwodi Bie Mɔ\n5. Saa bɛdie nɔhalɛ Keleseɛnema bɛto nu wɔ mɛla nu a, kɛzi ɔboa bɛ ɛ?\n5 Asoo ɔhyia kɛ sonla arane bie maa yɛ adenle amaa yɛazonle Gyihova? Kyɛkyɛ, noko saa yɛfa yɛwula mɛla bo a ɔmmaa yɛ ɛzonlenlɛ ne ɛnyɛ se—kɛ neazo la, amaa yɛahola yɛayia Belemgbunlililɛ nee Nyianu Asalo ne mɔ anu yɛazonle mɔɔ awie ɛngyegye yɛ, yɛayɛ Baebolo nwo mbuluku, yɛava yɛanwa na yɛaha edwɛkpa ne yɛahile yɛ kpalɛzoamra mɔɔ awie ɛnzi yɛ adenle. Wɔ maanle dɔɔnwo anu, bɛlie Gyihova Alasevolɛ bɛdo nu wɔ mɛla nu na bɛnyia fanwodi bɛsonle kɛmɔ ɛzonlenlɛ ngakyile ne mɔ yɛ la. Noko edwɛkɛ boni mɔ a ɛsisi wɔ mekɛ mɔɔ arane ne mɔ ɛngulo kɛ bɛdie yɛ bɛto nu wɔ mɛla nu anzɛɛ bɛbɔ mɔdenle kɛ bɛsi yɛ fanwodi bie mɔ anwo adenle la ɛ?\n6. Ngyegyelɛ boni a Gyihova Alasevolɛ mɔɔ bɛwɔ Australia la yiale wɔ 1940 mɔlebɛbo a?\n6 Australia. Wɔ 1940 mɔlebɛbo, Australia maanle kpanyinli ne bule yɛ diedi ne kɛ “ɔmmaa” menli ɛngɔ konle. Bɛvale bɛ sa bɛdole yɛ gyima ne azo. Ɛnee Alasevolɛ ne mɔ ɛngola ɛnyia anzɛɛ ɛnga edwɛkɛ ne wɔ bagua nu, bɛtotole Belemgbunlililɛ Asalo ne mɔ nee Bɛtɛle gyima ne anu. Saa ɛlɛ yɛ Baebolo buluku ne bie bɔbɔ a ɔle bɛkyi. Australia Alasevolɛ ne mɔ yɛle gyima fealera nu ɛvolɛ dɔɔnwo anzi la, akee bɛ nwo dɔle bɛ. Wɔ June 14, 1943, Australia Kɔɔto Kpole ne manle bɛyele bɛ sa bɛvile Alasevolɛ ne mɔ gyima ne azo.\n7, 8. Ka konle mɔɔ yɛ mediema mɔɔ wɔ Russia la ɛho wɔ ɛvolɛ dɔɔnwo anu ɛlie ɛzonlenlɛ nwo fanwodi la anwo edwɛkɛ.\n7 Russia. Arane ne mɔɔ ɔka a awie ɛnga bie la vale ɔ sa dole Gyihova Alasevolɛ anwo zo ɛvolɛ dɔɔnwo hɔkpulale kɛ awieleɛ bɔkɔɔ ne bɛliele bɛ bɛdole nu wɔ mɛla nu wɔ 1991 la. Mɔɔ alumua Soviet Union ne dɔle aze la, bɛliele yɛ bɛdole nu wɔ Russia Arane ne anu wɔ 1992. Noko yeandwu bie, yɛ nwo mɔɔ ɛnee ɔlɛso ndɛndɛ la yɛle agbɔvolɛma bie mɔ—titile bɛdabɛ mɔɔ bɛwɔ Russia Asɔne Asɔne ne anu la ɛya. Dwazotiama bɔle Gyihova Alasevolɛ somolɛ mgbole nnu wɔ 1995 nee 1998 avinli ɛkɛ ne. Mekɛ biala mɔɔ bɛbayia edwɛkɛ ne anwo la, bɛnnyia daselɛ biala bɛngyinla zolɛ mɔɔ kile kɛ yɛyɛ ɛtane a. Dwazotiama ne mɔɔ bɛsika bɛ bo la eza bɔle bɛ somolɛ wɔ maanlema anyunlu wɔ 1998. Mɔlebɛbo ne, Alasevolɛ ne mɔ lile konim, noko dwazotiama ne anlie ndɛnebualɛ ne ando nu na bɛhanle bɛdole Alasevolɛ ne mɔ anwo zo wɔ May 2001. Bɛhɔle edwɛkɛ ne anwo bieko wɔ October, ɛvolɛ zɔhane anu, na bɛzile kpɔkɛ wɔ 2004 kɛ bɛdu mɛla adenle zo ahyehyɛdeɛ ne mɔɔ Alasevolɛ ne mɔ fa di gyima la abo wɔ Moscow na bɛva bɛ sa bɛdo ye gyima biala azo.\n8 Ɛkpɔlɛ dɔɔnwo doale zo. (Bɛgenga 2 Temɔte 3:12.) Bɛhilele Alasevolɛ ne mɔ nyane. Bɛliele yɛ mbuluku ne mɔ yɛɛ bɛzile azua mɔɔ bɛhaye nee mɔɔ bɛsisi bɛazonle wɔ nuhua la anwo adenle bɔkɔɔ. Pɛ kɛzi yɛ mediema ne mɔ dele nganeɛ wɔ mekɛ mɔɔ ɛnee bɛlɛyia zɔhane ngyegyelɛ ne mɔ la anwo nvoninli nea! Ɛnee Alasevolɛ ne mɔ ɛva bɛ edwɛkɛ ɛhɔdo Europe Kɔɔto Mɔɔ Nea Sonla Fanwodi Nwo Edwɛkɛ Zo la (ECHR), anyunlu wɔ 2001. Eza bɛvale edwɛkɛ bieko bɛhɔle Kɔɔto wɔ 2004. Wɔ 2010, ECHR zile ye kpɔkɛ. Kɔɔto ne nwunle kɛ Nyamenle ɛzonlenlɛ mɔɔ bɛnlie bɛndo nu la ati a bɛvale bɛ sa bɛdole Gyihova Alasevolɛ gyima ne azo a, yemɔti ɔhanle kɛ saa bɛfa kɔɔto ekyi ne kpɔkɛzilɛ ne bɛdi gyima a ɔnyɛ boɛ ɔluakɛ daselɛ biala ɛnle ɛkɛ mɔɔ kile kɛ Alasevolɛ ne mɔ ɛyɛ ɛtane a. Eza Kɔɔto ne nwunle kɛ bɛyɛle kɛ bɛfa bɛ sa bɛado Alasevolɛ ne mɔ gyima ne azo amaa nwolɛ adenle mɔɔ bɛlɛ ye wɔ mɛla nu la abɔ bɛ. Kɔɔto ne liele fanwodi nwo adenle mɔɔ Alasevolɛ ne mɔ lɛ sonle la dole nu. Russia mgbanyima dɔɔnwo ɛtɛfale ECHR edwɛkɛ ne ɛtɛdile gyima ɛdeɛ, noko zɔhane konimlilɛ ne mɔ ɛmaa Nyamenle menli mɔɔ bɛwɔ zɔhane maanle ne anu la ɛnyia akɛnrasesebɛ kpole.\nTitos Manoussakis (Nea ɛdendɛkpunli 9))\n9-11. Kɛzi Gyihova menli mɔɔ wɔ Greece la ɛpele ɛlie nwolɛ adenle mɔɔ bɛlɛ kɛ bɛbayia nu bɛazonle la ɛ, na duzu a ɛvi nu ɛra a?\n9 Greece. Wɔ 1983, Titos Manoussakis hayele sua ekpumgbunli ko wɔ Heraklion, Crete, amaa Gyihova Alasevolɛ ekpunli ekyi ahola ayia ɛkɛ azonle. (Hib. 10:24, 25) Yeangyɛ, ɛsɔfo bie hɔhanle hilele arane mgbanyima kɛ bɛdua Alasevolɛ ne mɔ wɔ sua ne mɔɔ bɛyia nu bɛsonle la anwo. Duzu ati ɔ? Yemɔ ala a le kɛ Alasevolɛ ne mɔ diedi le ngakyile fi Asɔne Asɔne mɔɔ ɛha la ɛdeɛ ne anwo! Mgbanyima ne mɔ bɔle Titos Manoussakis nee Alasevolɛ nsa noko mɔɔ wɔ sua ne azo la somolɛ kɛ bɛle maamɔvoma. Bɛpɛle ezukoa bie bɛmanle bɛ kɛ bɛdua na bɛguale bɛ efiade siane nwiɔ. Kɛ Nyamenle Belemgbunlililɛ ne maanlema mɔɔ bɛdi nɔhalɛ la, Alasevolɛ ne mɔ nwunle kɛ kɔɔto ne ndɛnebualɛ ne tia nwolɛ adenle mɔɔ bɛlɛ bɛsonle la, yemɔti bɛbɔle edwɛkɛ ne abo wɔ kɔɔto ngyikyi ne mɔ anu na bɛhɔwiele ECHR ne anu.\n10 Akee wɔ 1996, ECHR ne vale edwɛkɛ bie dole gua mɔɔ gyegyele menli mɔɔ bɛdwazo bɛtia nɔhalɛ ɛzonlenlɛ la mɔɔ ɛnee bɛ nye ɛnla a. Kɔɔto ne nwunle kɛ “kɛmɔ Giliki mɛla ne kile la, Gyihova Alasevolɛ vi ‘ɛzonlenlɛ mɔɔ bɛze bɛ’ la anu” na ɛnee kɔɔto ngyikyi ne mɔ kpɔkɛzilɛ ne “fane menli mɔɔ bɛvale edwɛkɛ ne bɛrale kɔɔto la ɛzonlenlɛ nwo fanwodi nwo la ati ɔ.” Kɔɔto ne eza nwunle kɛ tɛ Greece arane ne a ɔwɔ kɛ “ɔkile kɛ ɛzonlenlɛ bie diedi anzɛɛ adenle mɔɔ bɛdua zo bɛda ye ali la le mɛla adenle zo a.” Bɛbɔle ndɛnebualɛ mɔɔ tia Alasevolɛ ne mɔ la bɛguale na bɛliele nwolɛ adenle mɔɔ bɛlɛ bɛsonle la bɛdole nu!\n11 Asoo zɔhane konimlilɛ ne manle edwɛkɛ ne azo pɛle wɔ Greece? Kyɛkyɛ. Asɛɛ ɛvolɛ 12 kɔɔto konle ne anzi, bɛzieziele edwɛkɛ ko ne ala bie wɔ Kassandreia, Greece wɔ 2012. Ɛsɔfo kpanyinli bie a vale ɛkpɔlɛ ne rale wɔ edwɛkɛ ɛhye anu a. Maanle Agyinladulɛ Ayiama, Greece kɔɔto kpole ne, lile edwɛkɛ ne boale Nyamenle menli. Bɛgyinlanle Greece maanle mumua ne anu mɛla mɔɔ maa ɛzonlenlɛ nwo adenle la azo bɛzile kpɔkɛ ne na bɛbɔle somolɛ mɔɔ bɛta bɛbɔ Gyihova Alasevolɛ kɛ bɛnle ɛzonlenlɛ mɔɔ bɛze bɛ la bɛguale. Kɔɔto ne hanle kɛ: “‘Gyihova Alasevolɛ’ ngilehilelɛ ne ɛnvea, ɛhye ati ɔle ɛzonlenlɛ mɔɔ bɛze ye.” Kassandreia asafo ne anu amra lile fɛlɛko kɛ bɛbahola bɛayia wɔ bɛdabɛ mumua ne bɛ Belemgbunlililɛ Asalo bɛazonle la.\n12, 13. Kɛzi dwazotiama ɛlua “mɛla” ne azo ɛva ngyegyelɛ ɛra France ɛ, na duzu a ɛvi nu ɛra a?\n12 France. Menli bie mɔ mɔɔ dwazo tia Nyamenle menli la dua nrɛlɛbɛ adenle zo gyinla “mɛla” ne azo fa ngyegyelɛ ba. (Bɛgenga Edwɛndolɛ 94:20.) Kɛ neazo la, wɔ 1990 avinli ɛkɛ ne, mgbanyima mɔɔ bɛnea adwulelielɛ zo wɔ France la bɔle ɔ bo kɛ bɛneɛnlea Association Les Témoins de Jéhovah (ATJ), mɛla adenle zo eku mɔɔ Gyihova Alasevolɛ fa yɛ gyima mɔɔ wɔ France la ezukoa gyinlabelɛ nu. Sonvolɛ ne mɔɔ nea ezukoa nwo ngyehyɛlɛ zo la manle bodane titile mɔɔ bɛlɛ la lale ali: “Bɛ ezukoa gyinlabelɛ ne mɔɔ bɛneɛnlea nu la bahola amaa kɔɔto ali bɛ edwɛkɛ kɛ bɛle maamɔvoma anzɛɛ bɛado bɛ gyima ne anu . . . , na bie a ɛhye ɛnrɛmaa ahyehyɛdeɛ ne ɛnrɛhola gyima bieko yɛ wɔ yɛ azɛlɛsinli ne anu.” Bɛyɛle neɛnleanu ne la bɛannwu ɛhwee, noko adwulelielɛ mgbanyima ne mɔ pɛle adwule kpole bie manle ATJ kɛ bɛdua. Saa menli ne mɔ lile konim a, anrɛɛ nrɛlɛbɛ adenle mɔɔ bɛluale zo la bamaa yɛ mediema ne mɔ ezukoa awie, yemɔti ɔwɔ kɛ bɛto Bɛtɛle ne anu na bɛtɔne azua ne mɔ amaa bɛahola adwule kpole ne tua. Ɛnee ɔnla aze, noko Nyamenle menli ne asa nu ando. Alasevolɛ ne mɔ honle tiale edwɛkɛ ɛhye na bɛvale edwɛkɛ ne bɛhɔmanle ECHR wɔ 2005.\n13 Kɔɔto ne buale edwɛkɛ ne wɔ June 30, 2011. Ɔhanle kɛ ɛzonlenlɛ nwo fanwodi mɔɔ menli lɛ la ati, ɔnle kɛ Maanle ne bua bɛ ndɛne kɛ kɛzi bɛda bɛ ɛzonlenlɛ ne ali la le kpalɛ anzɛɛ ɔnle kpalɛ, kyesɛ bɛyɛ debie titile bie. Eza Kɔɔto ne hanle kɛ: “Adwule ne . . . mɔɔ bɛpɛle bɛmanle bɛ la bamaa ahyehyɛdeɛ ne ezukoa awie, yemɔti ɔnrɛmaa ahyehyɛdeɛ ne anu amra ɛnrɛva fanwodi ɛnrɛzonle.” Kɔɔto ne anu amra amuala hɔle Gyihova Alasevolɛ afoa! Awieleɛ kolaa ne, France arane ne lile Kɔɔto edwɛkɛ ne azo, ɔzianenle adwule ne mɔɔ ɔpɛle ɔmanle ATJ la na ɔduale mpaefoa ɔbokale nwolɛ, ɔhwenle ɔ nwo ɔvile Bɛtɛle agyapadeɛ ne mɔɔ anrɛɛ ɔfa la anwo, ɛhye manle Gyihova menli anye liele.\nƐbahola wɔazɛlɛ wɔamaa ɛ mediema mɔɔ ɔlua mɛla mɔɔ menli ɛnva ɛnyɛ gyima la ati bɛlɛnwu amaneɛ kɛkala la\n14. Kɛzi ɛbahola wɔaboa wɔ ɛzonlenlɛ nwo fanwodi konle ne anu ɛ?\n14 Ɛnɛ, Gyihova menli ko die fanwodi sonle Gyihova wɔ adenle mɔɔ yehile la azo kɛmɔ Ɛseta nee Mɔdekae mɔɔ bɛdɛnlanle aze tete ne yɛle la. (Ɛseta 4:13-16) Ɛbahola wɔaboa ɔ? Ɛhɛe. Ɛbahola wɔazɛlɛ wɔamaa ɛ mediema mɔɔ ɔlua mɛla mɔɔ menli ɛnva ɛnyɛ gyima la ati bɛlɛnwu amaneɛ kɛkala la. Nzɛlɛlɛ ɛhye kola boa mediema mɔɔ bɛlɛyia ngyegyelɛ nee ɛkpɔlɛ la kpole. (Bɛgenga Gyemise 5:16.) Asoo Gyihova tie nzɛlɛlɛ ɛhye mɔ? Konim mɔɔ yɛdi wɔ kɔɔto la maa yɛnwu kɛ ɔtie ye bɔkɔɔ!—Hib. 13:18, 19.\nFanwodi Mɔɔ Yɛlɛ Yɛkpa Ayileyɛlɛ Mɔɔ Nee Yɛ Diedi Ne Yia\n15. Mɔɔ fane mogya mɔɔ bɛfa bɛdi gyima la anwo, ninyɛne boni mɔ a Nyamenle menli suzu nwo a?\n15 Kɛmɔ yɛnwunle ye wɔ Tile 11 ne anu la, Nyamenle Belemgbunlililɛ ne maanlema asa ɛha Ngɛlɛlera ne anu adehilelɛ mɔɔ anu la ɛkɛ mɔɔ maa bɛkoati mogya mɔɔ bɛfa bɛdi gyima wɔ adenle ɛtane zo mɔɔ yebu ɛnɛ la. (Mɔl. 9:5, 6; Sɛlɛ. 17:11; bɛgenga Gyima ne 15:28, 29.) Yɛnlie mogya ɛdeɛ, noko yɛkpondɛ ayileyɛlɛ mɔɔ le kpalɛ maa yɛ nee yɛ alɔvolɛ la wɔ mekɛ mɔɔ zɛhae ayileyɛlɛ ne ɛntia Nyamenle mɛla ne mɔ la. Kɔɔto mgbole mgbole mɔɔ wɔ maanle maanle ne mɔ anu la ɛnwu kɛ menli lɛ adenle kpa anzɛɛ kpo ayileyɛlɛ mɔɔ nee bɛ adwenle anzɛɛ bɛ diedi ne ɛnyia la. Noko Nyamenle menli ɛyia ɛhye anwo ngyegyelɛ mɔɔ anu yɛ se la wɔ maanle bie mɔ anu. Suzu neazo bie mɔ anwo nea.\n16, 17. Ayile boni a bɛvale bɛyɛle adiema raalɛ ko mɔɔ wɔ Japan la ɛ, na kɛzi bɛbuale ye asɔneyɛlɛ ɛ?\n16 Japan. Ɛnee ɔhyia kɛ bɛyɛ Misae Takeda, yelɛ bie mɔɔ yeli ɛvolɛ 63 mɔɔ wɔ Japan la apelehyɛne titile bie. Kɛ Nyamenle Belemgbunlililɛ ne maanle sonla mɔɔ di nɔhalɛ la, ɔmanle ye dɔketa ne nwunle ye wienyi kɛ ɔngulo kɛ bɛfa mogya bɛyɛ ye ayile. Noko siane bie mɔ anzi, ɔzinle ɔ nwo wɔ mekɛ mɔɔ ɔnwunle kɛ bɛmanle ye mogya wɔ ye apelehyɛneyɛlɛ ne anu la. Adiema Raalɛ Takeda vale dɔketama nee asopiti ne hɔle kɔɔto wɔ June 1993. Raalɛ ɛhye le bɛtɛɛ yɛɛ ɔbɛlɛ ɔ nwo aze, noko ye diedi ne gyi ye kpundii. Ɛnee ye kpɔkɛdelɛ ɛnle kpalɛ noko ɔgyinlanle daselɛlilɛ ɛkponle ne anwo mɔɔ bo dɔnehwele ko ɔvale akɛnrasesebɛ ɔlile menli mɔɔ yile kɔɔto sua ne anu la daselɛ. Ɔhɔle kɔɔto mɔɔ li awieleɛ la, ye siane ko anzi yɛɛ ɔwule a. Asoo yɛ nye ɛnlie ye akɛnrasesebɛ nee ye diedi ne anwo? Adiema Raalɛ Takeda hanle kɛ dahuu ɔsɛlɛ Gyihova kɛ ɔmaa ɔli konim. Ɛnee ɔlɛ anwodozo kɛ ɔbabua ye nzɛlɛlɛ ne. Asoo ɔbuale?\n17 Adiema Raalɛ Takeda wule la ye ɛvolɛ nsa anzi, Kɔɔto Kpole ne mɔɔ wɔ Japan la lile edwɛkɛ ne manle ye—ɔliele ɔdole nuhua kɛ ɔle nvonleɛ kɛ bɛbabulu ye edwɛkɛ zo bɛamaa ye mogya. Kpɔkɛ mɔɔ bɛzile ye February 29, 2000 la hanle kɛ, “ɔwɔ kɛ bɛbu nwolɛ adenle mɔɔ menli lɛ si kpɔkɛ” la wɔ edwɛkɛ ɛhye mɔ anu. Yɛyɛ Adiema Raalɛ Takeda mo kɛ ɔsikale ɔ bo ɔhonle fanwodi mɔɔ ɔlɛ ɔkpa ayileyɛlɛ mɔɔ nee ye adwenle ne mɔɔ yeva Baebolo ne yetete ye yia konle ne la. Kɛkala bɛkola bɛyɛ Alasevolɛ mɔɔ bɛwɔ Japan la ayile mɔɔ bɛnzulo kɛ bɛbatinlitinili bɛ bɛamaa bɛ mogya a.\nPablo Albarracini (Nea ɛdendɛkpunli 18 kɔdwu 20)\n18-20. (a) Kɛzi kɔɔto bie mɔɔ wɔ Argentina la hilele ɛbulɛ manle adenle mɔɔ awie lɛ kɛ ɔbakpo mogya mɔɔ bɛfa bɛyɛ ayile mɔɔ bɛhyehyɛ ye kɛlata zo la ɛ? (b) Mɔɔ fane mogya mɔɔ bɛnva bɛnli gyima wɔ adenle kpalɛ zo anwo la, kɛzi yɛbahola yɛahile kɛ yɛbɛlɛ yɛ nwo aze yɛmaa Kelaese tumililɛ ne ɛ?\n18 Argentina. Kɛzi Belemgbunlililɛ maanlema bahola aziezie bɛ nwo amaa mekɛ mɔɔ bie a anwodolɛ bie ati bɛngola tendɛ la ɛ? Yɛbahola yɛava kɛlata bie mɔɔ ɔbadendɛ yeamaa yɛ la yɛzie yɛ nwo kɛmɔ Pablo Albarracini yɛle la. Wɔ May 2012, menli mɔɔ anrɛɛ bɛkawua la totole ye etu fane dɔɔnwo. Bɛ nee ye hɔle asopiti la ɛnee ɔngola tendɛ na yeahilehile ye gyinlabelɛ mɔɔ fane mogya nwo la anu. Noko ɛnee ayileyɛlɛ nwo kɛlata bie mɔɔ di munli mɔɔ ɔvale ɔ sa ɔwulale ɔ bo wɔ ɛvolɛ kɛyɛ nna mɔɔ ɛpɛ nu la vea ɔ nwo. Ɔwɔ nuhua kɛ ɛnee ye tɛnlabelɛ ne anu yɛ se yɛɛ dɔketama bie mɔ dele nganeɛ kɛ ɔwɔ kɛ bɛmaa ye mogya na yeanwu ɛdeɛ, noko bɛvale edwɛkɛ mɔɔ wɔ ye kɛlata ne azo la bɛlile gyima. Noko Pablo ɔ ze mɔɔ ɔnle Gyihova Dasevolɛ la hɔliele tumi vile kɔɔto kɛ ɔmaa bɛamaa ɔ ra ne mogya.\n19 Ɛkɛ ne ala lɔya ne mɔɔ gyi Pablo aye ne agyakɛ anu la vale edwɛkɛ ne hɔle kɔɔto bieko. Yeangyɛ, kɔɔto ne bɔle kɔɔto ekyi ne anu edwɛkɛ ne guale na ɔhanle kɛ ɔwɔ kɛ bɛkile ɛbulɛ bɛmaa wuleravolɛ ne kpɔkɛzilɛ ne. Pablo ɔ ze vale edwɛkɛ ne hɔle Argentina Kɔɔto Kpole ne anu. Noko Kɔɔto Kpole ne annwu “debie mɔɔ kile kɛ awie a bɔle ɔ ti anu luale anyedelɛ adenle zo yɛle [Pablo kɛlata ne mɔɔ kile kɛ ɔnlie mogya la a.]” Kɔɔto ne hanle kɛ: “Sonla biala mɔɔ yenyi na ye adwenle nu la ɛkɛ la kola dumua kile mɔɔ [ɔkulo] nee mɔɔ ɔngulo la wɔ ye ayileyɛlɛ nu, na bie a ɔbalie anzɛɛ ɔbakpo ayileyɛlɛ bie mɔ . . . Ɔwɔ kɛ dɔketa ne mɔɔ ɛlɛnea ye la die adehilelɛ ɛhye mɔ to nu.”\nWɔhyehyɛ wɔ ayileyɛlɛ kɛlata ɛdeɛ ɔ?\n20 Ɔvi mekɛ zɔhane mɔɔ ba la Adiema Albarracini ɛde kpɔkɛ bɔkɔɔ. Ɔ nee ɔ ye bɛ nye die kɛ ɔhyehyɛle ye ayileyɛlɛ kɛlata ne la. Ɔlua debie mɔɔ le sikalɛ noko nwolɛ hyia mɔɔ bɛyɛle la azo, bɛlale ye ali kɛ bɛyɛ tieyɛ bɛmaa Kelaese tumililɛ ne ɔlua Nyamenle Belemgbunlililɛ ne azo. Ɛ nee wɔ abusua ne ɛyɛ ye zɔhane ala ɔ?\nApril Cadoreth (Nea ɛdendɛkpunli 21 kɔdwu 24)\n21-24. (a) Kɛzi Canada Kɔɔto Kpole ne zile kpɔkɛ kɛnlɛma bie wɔ kɛzi ɔwɔ kɛ bɛfa mogya bɛdi gyima wɔ ngakula ngyikyi afoa nu la anwo ɛ? (b) Kɛzi edwɛkɛ ɛhye bahola amaa Gyihova azonvolɛ mɔɔ bɛle ngakula la anwosesebɛ ɛ?\n21 Canada. Kɔɔto ne mɔ ta die to nuhua kɛ awovolɛ lɛ adenle kpa ayileyɛlɛ mɔɔ le kpalɛ la maa bɛ mra. Ɔyɛ a kɔɔto ne mɔ bɔbɔ ka kɛ, ɔwɔ kɛ bɛkile ɛbulɛ bɛmaa ngakula mɔɔ bɛ nye ɛvi la wɔ kpɔkɛ mɔɔ bɛbazi wɔ ayileyɛlɛ nwo la. Ɛhye yɛle nɔhalɛ wɔ April Cadoreth afoa nu. April nyianle ɛvolɛ 14 la, bɛdole ye asopiti mɔɔ ɛnee mogya ɛnwu ɛgua ɔ kunlu. Ɛnee yelumua yehyehyɛ Advance Medical Directive (Ayileyɛlɛ Nwo Kɛlata) mɔɔ kile kɛ saa ye tɛnlabelɛ ne anu yɛ se bɔbɔ a bɛmmamaa ye mogya la. Dɔketa ne mɔɔ ɛnee ɔlɛnea April la anva ye edwɛkɛ ne anli gyima na ɔhɔliele tumi ɔvile kɔɔto amaa yeamaa ye mogya. Bɛhyele ye mialera nu bɛmanle ye mogya adoba nsa. Nzinlii April hanle kɛ mɔɔ bɛyɛle la le kɛ bɛdo ye bɔna la.\n22 April nee ye awovolɛ vale edwɛkɛ ne hɔle kɔɔto kɛ bɛha bie bɛmaa bɛ. Ɛvolɛ nwiɔ anzi, edwɛkɛ ne hɔdwule Canada Kɔɔto Kpole ne anyunlu. Ɛkɔ mɛla nu a April anli konim noko Kɔɔto ne lile edwɛkɛ ne manle ɔ nee ngakula gyɛne mɔɔ bɛ nye ɛvi mɔɔ bɛkulo kɛ bɛgyinla nwolɛ adenle mɔɔ bɛlɛ la azo bɛsi bɛ ti anwo kpɔkɛ wɔ ayileyɛlɛ nwo la. Kɔɔto ne hanle kɛ: “Wɔ ayileyɛlɛ nwo edwɛkɛ nu, ɔwɔ kɛ bɛmaa ngakula mɔɔ bɛtɛnyianle ɛvolɛ 16 la adenle bɛmaa bɛkile kɛ kpɔkɛ mɔɔ bɛzi wɔ ayileyɛlɛ titile bie anwo la da kɛzi bɛ adwenle nu la ɛkɛ la ali.”\n23 Edwɛkɛ ɛhye hyia ɔluakɛ Kɔɔto Kpole ne hanle nwolɛ adenle mɔɔ ngakula mɔɔ bɛnyi lɛ ye wɔ mɛla nu la anwo edwɛkɛ. Kolaa na bɛabua edwɛkɛ ɛhye la, ɛnee Canada kɔɔto bie kola kpa ayileyɛlɛ bie mɔɔ bɛte nganeɛ kɛ ɔbaboa la bɛmaa kakula mɔɔ ɔtɛnyianle ɛvolɛ 16 la. Noko bɛbuale edwɛkɛ ɛhye bɛwiele la, kɔɔto biala ɛngola ɛmkpa ayileyɛlɛ ɛmmaa ngakula mɔɔ bɛtɛnyianle ɛvolɛ 16 la wɔ mekɛ mɔɔ bɛnlumua bɛmmaa bɛ adenle bɛmmaa bɛngile kɛ bɛ nye ɛvi na bɛkola bɛsi bɛ ti anwo kpɔkɛ a.\n“Ɛnwunlɛ mɔɔ menwu kɛ meboa ekyi kɛ mebɔ mɔdenle meawula Nyamenle duma ne anyunlunyia na meamaa Seetan abɔ adalɛ la ɛmaa me nye ɛlie kpalɛ”\n24 Asoo nvasoɛ rale edwɛkɛ ne mɔɔ bɛlile ɔ nzi wɔ kɔɔto ɛvolɛ nsa la azo? April ka kɛ, “Ɛhɛe!” Kɛkala ɔle dahuu adekpakyelɛnli mɔɔ te kpɔkɛ, na ɔka kɛ: “Ɛnwunlɛ mɔɔ menwu kɛ meboa ekyi kɛ mebɔ mɔdenle meawula Nyamenle duma ne anyunlunyia na meamaa Seetan abɔ adalɛ la ɛmaa me nye ɛlie kpalɛ.” April neazo ne maa ɔda ali kɛ yɛ ngakula ne mɔ kola gyinla kpundii na bɛda ye ali kɛ bɛle Nyamenle Belemgbunlililɛ ne maanlema kpalɛ.—Mat. 21:16.\nFanwodi Mɔɔ Yɛlɛ Kɛ Yɛbava Gyihova Ngyinlazo Ne Mɔ Yɛatete Ngakula\n25, 26. Ɔdwu mekɛ ne bie a, edwɛkɛ boni a ewolebɔlɛ fa ba a?\n25 Gyihova ɛmaa awovolɛ ɛzonlelilɛ kɛ bɛtete bɛ mra kɛmɔ ye ngyinlazo ne mɔ kile la. (Mɛla 6:6-8; Ɛfɛ. 6:4) Zɔhane gyima ne ɛnla aze, noko saa ewolebɔlɛ ba nuhua a ɔbahola yɛayɛ se kpalɛ. Adwenle mɔɔ awovolɛ ne mɔ lɛ ye wɔ ngakula ɛtetelɛ nwo la bahola ayɛ ngakyile kolaa. Kɛ neazo la, wovolɛ mɔɔ le Dasevolɛ la te nganeɛ ɛsesebɛ kɛ ɔwɔ kɛ ɔfa Keleseɛne ngyinlazo ne mɔ ɔtete kakula ne, noko bie a wovolɛ ne mɔɔ ɔnle Dasevolɛ la ɛnrɛlie ɛnrɛdo nu. Ɔwɔ kɛ wovolɛ ne mɔɔ le Dasevolɛ la kakye kɛ ewolebɔlɛ bahola azɛkye agyalɛ ne ɛdeɛ, noko awovolɛ ne mɔ lɛ adenle nea bɛ ra ne.\n26 Wovolɛ ne mɔɔ ɛnle Dasevolɛ la bahola azɛlɛ kɔɔto ne kɛ ɔlie kakula ne anzɛɛ ngakula ne mɔ ɔmaa ye amaa yeahola yeanlea kɛzi bɛfa bɛ ɛzonlenlɛ ne bɛtete ngakula ne mɔ la. Bie mɔ ka kɛ esiane wɔ nu kɛ bɛbatete wɔ kɛ Gyihova Dasevolɛ. Bɛbahola bɛaha kɛ bɛnrɛmaa ngakula ne mɔ ɛnrɛva bɛ nwo ɛnrɛwula awolɛ kenle nee ɛvoyialilɛ gyɛne nu, yɛɛ saa anwodolɛ mɔɔ anu yɛ se la ba a, bɛnrɛmaa bɛ mogya “bɛnrɛlie bɛ ngoane.” Anyelielɛ edwɛkɛ a le kɛ, kɔɔto dɔɔnwo ne ala suzu mɔɔ kakula ne anye die nwo la anwo tɛla kɛ bɛbabua ndɛne kɛ bie a esiane wɔ ɛzonlenlɛ mɔɔ wovolɛ ko wɔ nu la anu. Bɛmaa yɛnlea neazo bie mɔ.\n27, 28. Kɛzi Ohio Kɔɔto Kpole ne lile ɛzonledolɛ mɔɔ kile kɛ ɔle esiane kɛ bɛbatete kakula kɛ Gyihova Dasevolɛ la anwo gyima ɛ?\n27 United States. Wɔ 1992, Ohio Kɔɔto Kpole ne lile edwɛkɛ bie mɔɔ selɛ ne mɔɔ ɔnle Dasevolɛ la hanle kɛ saa bɛtete ɔ ra ne kɛ Gyihova Dasevolɛ a ɔbayɛ esiane yeamaa ye la. Kɔɔto ekyi ne liele dole nu na bɛvale kakula ne bɛmanle selɛ ne. Bɛmanle ninli ne, Jennifer Pater adenle kɛ ɔkola ɔkɔkpɔla kakula ne, noko bɛhanle kɛ ɔnle kɛ “ɔfa Gyihova Alasevolɛ ne mɔ diedi ɔkilehile kakula ne wɔ adenle biala azo.” Edwɛkɛ ɛhye mɔɔ kɔɔto ekyi ne hanle la kɔ moa mɔɔ ɔkola ɔkile kɛ Adiema Raalɛ Pater ɛnrɛhola ɛnrɛha Baebolo ne nee ye ɛbɛlabɔlɛ kpalɛ nwo ngyinlazo ne anwo edwɛkɛ ɔnrɛhile ɔ ra Bobby! Ɛkola ɛnwu kɛzi ɔdele nganeɛ la ɔ? Jennifer arɛle bɔle, noko ɔhanle kɛ ɔnwunle kɛ ɔwɔ kɛ ɔnyia abotane na ɔkendɛ ɔmaa Gyihova di nwolɛ gyima. Ɔhanle kɛ, “Ɛnee Gyihova wɔ me nwo ɛkɛ ne dahuu.” Gyihova ahyehyɛdeɛ ne boale ye lɔya ne ɔmanle ɔvale edwɛkɛ ne ɔhɔdole Ohio Kɔɔto Kpole ne anyunlu.\n28 Kɔɔto ne anlie kɔɔto ekyi ne kpɔkɛzilɛ ne ando nu na ɔhanle kɛ, “awovolɛ a lɛ adenle titile kilehile bɛ mra, na bɛfa ɛbɛla kpalɛ nee nyamenlezonlenlɛ nwo ngyinlazo bɛkilehile bɛ a.” Kɔɔto ne hanle kɛ kyesɛ bɛkola bɛkile kɛ Gyihova Alasevolɛ ɛzonlenlɛ ne nee bɛ ngyinlazo ne mɔ bagyegye kakula ne kpɔkɛdelɛ nee ye adwenle, kɔɔto ne ɛnlɛ nwolɛ adenle kɛ ɔbazi adenle mɔɔ awovolɛ lɛ gyinla bɛ ɛzonlenlɛ zo nea bɛ mra la adenle. Kɔɔto ne annwu daselɛ mɔɔ kile kɛ Alasevolɛ ne mɔ diedi ne bagyegye kakula ne adwenle nee ye kpɔkɛdelɛ bɔkɔɔ a.\nKɔɔto dɔɔnwo ɛli ɛboa Keleseɛne awovolɛ kɛ bɛlɛ adenle bɛnea bɛ mra\n29-31. Duzu ati a bɛammaa adiema raalɛ ko mɔɔ wɔ Denmark la ara raalɛ ne nee ye andɛnla a, na kɛzi Denmark Kɔɔto Kpole ne buale edwɛkɛ ne ɛ?\n29 Denmark. Anita Hansen yiale ngyegyelɛ ɛhye bie wɔ mekɛ mɔɔ ɔ hu mɔɔ ɔ nee ye ɛbɔ ewole la zɛlɛle kɔɔto ne kɛ ɔkulo kɛ ɔ nee ɔ ra Amanda mɔɔ ɛli ɛvolɛ nsuu la kɔtɛnla la. Ɔnva nwo kɛ kɔɔto ne manle Amanda nee Adiema Raalɛ Hansen hɔdɛnlanle wɔ ɛvolɛ 2000 ne anu la, Amanda ɔ ze vale edwɛkɛ ne hɔdole kɔɔto kpole ne anyunlu, na kɔɔto ne vale kakula ne manle ɔ ze. Kɔɔto ne hanle kɛ ɔluakɛ awovolɛ ne mɔ adwenle ɛnyia wɔ bɛ ɛzonlenlɛ nu diedi nwo la ati, selɛ ne a ɔwɔ kɛ ɔkile ɛzonlenlɛ mɔɔ ɔwɔ kɛ bɛfa bɛtete kakula ne la a. Yemɔti, bɛammaa Adiema Raalɛ Hansen nee Amanda andɛnla bieko ɔluakɛ ɔle Gyihova Dasevolɛ!\n30 Wɔ mekɛ ɛsesebɛ ɛhye amuala anu, ɔyɛ a Adiema Raalɛ Hansen yɛ basaa mɔɔ ɔnnwu mɔɔ ɔka wɔ asɔneyɛlɛ nu a. Ɔhanle kɛ: “Noko edwɛkɛ mɔɔ wɔ Wulomuma 8:26 nee 27 la kyekyele me rɛle kpole. Mendele nganeɛ dahuu kɛ Gyihova te me edwɛkɛ bo. Ɛnee ɔ nye wɔ me nwo yɛɛ ɔboale me dahuu.”—Bɛgenga Edwɛndolɛ 32:8; Ayezaya 41:10.\n31 Adiema Raalɛ Hansen vale edwɛkɛ ne hɔdole Denmark Kɔɔto Kpole ne anyunlu. Kɔɔto ne buale kɛ: “Kyesɛ bɛneɛnlea nu kpalɛ bɛnwu ninyɛne mɔɔ baboa kakula ne la kolaa na bɛahile awie mɔɔ ɔwɔ kɛ ɔ nee ye tɛnla la.” Eza Kɔɔto ne hanle kɛ ɛleka mɔɔ kakula ne badɛnla la gyi kɛzi wovolɛ ko biala di ngyegyelɛ nwo gyima la azo na tɛ Gyihova Alasevolɛ “ngilehilelɛ nee bɛ gyinlabelɛ” ne azo ɔ. Mɔɔ boale Adiema Raalɛ Hansen la a le kɛ, Kɔɔto ne nwunle kɛ ɔle wovolɛ mɔɔ fɛta a yemɔti bɛvale Amanda bɛmanle ye.\n32. Kɛzi Europe Kɔɔto Mɔɔ Nea Sonla Fanwodi Nwo Edwɛkɛ Zo la bɔle awovolɛ mɔɔ bɛle Alasevolɛ la anwo bane wɔ nyeyenu nwo ɛ?\n32 Maanle ngakyile mɔɔ wɔ Europe. Kɔɔto nu manzonle bie mɔ mɔɔ fane ngakula ɛnleanlɛ nwo la ɛbo maanle ne anu kɔɔto mgbole bie mɔ anwo zo. Yehɔdwu Europe Kɔɔto Mɔɔ Nea Sonla Fanwodi Nwo Edwɛkɛ Zo la (ECHR) noko anyunlu. Wɔ edwɛkɛ nwiɔ anu, ECHR ne liele dole nuhua kɛ ɔlua ɛzonlenlɛ ti, kɔɔto ngyikyi mɔɔ wɔ maanle ne anu la nee awovolɛ mɔɔ bɛle Alasevolɛ nee mɔɔ bɛnle Alasevolɛ la anli ye boɛ. ECHR ne buale kɛ nyɛleɛ ɛhye kile nyeyenu, na ɔhanle kɛ, “ngakyile mɔɔ wɔ ɛzonlenlɛ nu mɔɔ bɛgyinla yemɔ angomekye azo bɛbua ndɛne la ɛnle ye adenle zo.” Dasevolɛ ninli ko mɔɔ ECHR kpɔkɛzilɛ ne boale ye la hanle kɛ, “Ɔyɛ nyane kpalɛ kɛ bɛbabɔ me somolɛ kɛ melɛboda me mra ne mɔ wɔ mekɛ mɔɔ ɛnee mesuzu kɛ melɛbɔ mɔdenle meava Keleseɛne ndetelɛ mɔɔ le kpalɛ kolaa meamaa bɛ la.”\n33. Kɛzi ɔwɔ kɛ awovolɛ mɔɔ bɛle Alasevolɛ la fa ngyinlazo mɔɔ wɔ Felepaema 4:5 la di gyima ɛ?\n33 Nɔhalɛ nu, Keleseɛne awovolɛ mɔɔ bɛlɛyia ngyegyelɛ wɔ Kɔɔto ɔlua adenle mɔɔ bɛlɛ kɛ bɛbava Baebolo ngyinlazo bɛawula bɛ mra ahonle nu ati la bɔ mɔdenle kɛ bɛbala ndelebɛbo ali. (Bɛgenga Felepaema 4:5.) Kɛmɔ bɛ nye sɔ nwolɛ adenle mɔɔ bɛlɛ bɛtete ngakula ne mɔ wɔ Nyamenle adenle zo la ati, bɛdie bɛto nu kɛ saa wovolɛ ne mɔɔ ɔnle Dasevolɛ la kulo a ɔbaboa wɔ ngakula ne mɔ ɛtetelɛ nu. Kɛzi wovolɛ mɔɔ le Dasevolɛ la bu ɛzonle mɔɔ ɔdi kɛ ɔbatete kakula la ɛ?\n34. Kɛzi Keleseɛne awovolɛ bahola anyia Nihɛmaya mekɛ zo Dwuuma ne neazo ne azo nvasoɛ ɛ?\n34 Nihɛmaya mekɛ zo neazo bie baboa yɛ. Dwuuma ne yɛle gyima ɛsesebɛ kɛ bɛsi na bɛaziezie Gyɛlusalɛm bane ne fofolɛ. Ɛnee bɛze kɛ bɛyɛ zɔ a ɔbabɔ bɛ nee bɛ mbusua ne anwo bane yeavi bɛ agbɔvolɛ mɔɔ bɛbɔ bɛ bɛyia la anwo. Ɛhye ati, Nihɛmaya zile bɛ adua kɛ: “Bɛho bɛmaa bɛ mediema, bɛ mra mrenya, bɛ mra mraalɛ, bɛ ye mɔ nee bɛ maanle.” (Nih. 4:14) Wɔ Dwuuma zɔhane afoa nu, ɛnee ɔwɔ kɛ bɛfa bɛ anwosesebɛ muala bɛko. Zɔhane ala a ɛnɛ, awovolɛ mɔɔ bɛle Gyihova Alasevolɛ la bɔ mɔdenle kɛ bɛbatete bɛ mra wɔ nɔhalɛ adenle ne azo a. Bɛze kɛ bɛ mra ne mɔ yia ngyegyelɛ dɔɔnwo wɔ sukulu nee bɛ kpalɛzo. Amaneɛbɔlɛ ninyɛne kola nyia bɛ nwo zo tumi wɔ mekɛ mɔɔ bɛwɔ sua nu bɔbɔ la. Awovolɛ, bɛmmamaa bɛ rɛle fi kɛ ɔwɔ kɛ bɛbɔ mɔdenle kpalɛ bɛko bɛmaa bɛ mra amaa bɛadɛnla ɛleka mɔɔ banebɔlɛ wɔ na bɛanyi sunsum nu.\nNyia Anwodozo Kɛ Gyihova Bagyinla Nɔhalɛ Ɛzonlenlɛ Nzi\n35, 36. Ɔlua mɛla nwo adenle mɔɔ Gyihova Alasevolɛ ɛho ɛlie la ati, duzu nvasoɛ a yɛnyia a, na duzu a wɔbɔ kpɔkɛ kɛ ɛyɛ a?\n35 Gyihova amgba ɛyila mɔdenle mɔɔ ye ɛnɛ mekɛ ye ahyehyɛdeɛ ne ɛlɛbɔ aho alie nwolɛ adenle mɔɔ bɛlɛ bɛsonle la azo. Ɔlua nwolɛ adenle mɔɔ bɛlɛ mɔɔ bɛlɛko bɛalie la ati, Nyamenle menli ne ɛhola ɛli daselɛ mɔɔ ka ahonle wɔ kɔɔto nee maanlema dɔɔnwo anyunlu. (Wulo. 1:8) Nvasoɛ bieko mɔɔ ɛvi konim mɔɔ bɛli wɔ kɔɔto anu ɛra la a le kɛ, yemaa nwolɛ adenle mɔɔ menli dɔɔnwo mɔɔ bɛnle Alasevolɛ lɛ la anu ɛmia. Noko kɛ Nyamenle menli la, yɛnle menli mɔɔ kakyi maanle ne mɛla; yɛɛ yɛ nye ɛnlie kɛ yɛdie duma yɛamaa yɛ nwo. Mɔɔ hyia kpalɛ la, Gyihova Alasevolɛ ɛva nwolɛ adenle mɔɔ bɛlɛ la anwo edwɛkɛ ɛhɔ kɔɔto ɔluakɛ bɛkpondɛ kɛ nɔhalɛ ɛzonlenlɛ gyinla.—Bɛgenga Felepaema 1:7.\n36 Bɛmmamaa yɛbu yɛ nye yɛgua mɔɔ yɛbahola yɛazukoa yɛavi menli mɔɔ bɛho bɛlie nwolɛ adenle mɔɔ yɛlɛ yɛsonle Gyihova diedi ne anu la azo! Bɛmaa yɛdayɛ noko yɛli nɔhalɛ na yɛnyia anwodozo kɛ Gyihova gyi yɛ gyima ne anzi yɛɛ ɔmaa yɛ anwosesebɛ ɔmaa yɛyɛ ye ɛhulolɛdeɛ dahuu.—Aye. 54:17.\nKɛzi arane bie mɔ ɛbɔ mɔdenle kɛ bɛsi nwolɛ adenle bie mɔ mɔɔ Keleseɛnema lɛ la adenle ɛ, na boni a ɛvi nu ɛra a?\nNdenle boni mɔ azo a Gyihova Alasevolɛ ɛho ɛlie nwolɛ adenle mɔɔ kile kɛ bɛnlie mogya la ɛ, na kɛzi Nyamenle ɛyila bɛ mɔdenlebɔlɛ ne azo ɛ?\nSaa ewolebɔlɛ ba a, duzu a dwazotiama bɔ mɔdenle kɛ bɛyɛ wɔ ngakula mɔɔ awovolɛ mɔɔ bɛle Alasevolɛ nea bɛ la anwo a?\nDuzu a maa ɛdie ɛdi kɛ Nyamenle Belemgbunlililɛ ne gyi konim ngakyile mɔɔ yɛli ye wɔ kɔɔto la anzi ɛ?


Gyɛnɛsese 18 | Yintanɛte Zo Baebolo | Ewiade Fofolɛ Ngilebɛbo\nAnwumabɔvolɛma nsa rakpɔlale Ebileham (1-8)\nBɛbɔle Sɛla ɛwɔkɛ kɛ ɔbawo; ɔzelele (9-15)\nEbileham kpale Sodɔm ati kyɛlɛ (16-33)\n18 Ɛhye anzi, Gyihova+ yele ɔ nwo hilele ye wɔ kenle ko bie mɔɔ ɛnee maanle nu yɛ wuluwulu na ɔde ye ɛdanlɛsua ne anlenkɛ ne anloa wɔ Mameli mbaka mgbole ne mɔ+ avinli la. 2 Ɔmaanle ɔ nye zo na ɔnwunle mrenyia nsa kɛ bɛgyi moa nehane.+ Mɔɔ ɔnwunle bɛ la, ɔvi ye ɛdanlɛsua anlenkɛ ne anwo ɔnriandile ɔhɔyiale bɛ na ɔbɔle ɔ ti aze. 3 Akee ɔhanle kɛ: “Gyihova, saa menyia ɛ nyunlu ɛlolɛ a, ɛnee mmase wɔ sonvolɛ anwo ɛkɔ. 4 Mesɛlɛ bɛ, bɛmaa bɛva nzule ekyi bɛrawowo bɛ gyakɛ anwo+ na bɛlie bɛ menle wɔ baka ye abo. 5 Kɛmɔ bɛra bɛ sonvolɛ anwo ɛke la ati, bɛmaa membɛlɛ bɛ paano ekyi bɛli amaa bɛanyia anwosesebɛ,* na bɛwie a akee bɛahɔ.” Ɛhye ati bɛhanle kɛ: “Yɛde. Yɛ mɔɔ wɔha la.” 6 Ɔti Ebileham yɛle ye ndɛndɛ hɔle Sɛla anwo ɛkɛ wɔ ɛdanlɛsua ne anu na ɔhanle kɛ: “Ka ɛ nwo su esamo kpalɛ siya* ɛzuzudeɛ nsa fete to paano.” 7 Akee Ebileham nriandile hɔle nyɛmoa ne mɔ anu na ɔhyele ɛnlankɛ ralɛ kɛnlɛma ko mɔɔ ye nane le bɛtɛbɛtɛ la. Ɔvale ɔmaanle ye sonvolɛ ne na ɔhɔyɛle nwolɛ gyima ndɛndɛ. 8 Akee ɔvale bɛta nee meleke yɛɛ ɛnlankɛ ralɛ ne mɔɔ yeziezie yewie la na ɔvale aleɛ ne ɔziele bɛ nyunlu ɛkɛ. Akee ɔgyinlanle bɛ nwo ɛkɛ wɔ mekɛ mɔɔ bɛlɛdi aleɛ ne wɔ baka ne abo la.+ 9 Bɛbizale ye kɛ: “Ɛ ye Sɛla wɔ ni?”+ Ɔbuale kɛ: “Ɔwɔ ɛdanlɛsua ne anu.” 10 Ɔti bɛ nuhua ko hanle kɛ: “Mebazia meara ɛ nwo ɛke ɛvolɛ bieko mekɛ zɛhae ala, na nea! ɛ ye Sɛla bawo ralɛ nrenyia.”+ Noko ɛnee Sɛla gyi ɛdanlɛsua ne mɔɔ wɔ nrenyia ne anzi la anlenkɛ ne anloa ɛlɛtie. 11 Ɛnee Ebileham nee Sɛla ɛnyi kpalɛ.+ Ɛnee Sɛla ɛbo awolɛ zo.*+ 12 Ɔti Sɛla zelele na ɔhanle kɛ: “Kɛkala mɔɔ meyɛ ɛrelera na me menle noko ɛyɛ ɛrelera la, asoo amgba me nye balie ɛhye anwo?”+ 13 Akee Gyihova bizale Ebileham kɛ: “Duzu ati a Sɛla zelele na ɔhanle kɛ, ‘Asoo kɛkala mɔɔ meyɛ ɛrelera la yɛɛ mebawo ralɛ a?’ 14 Asoo debie wɔ ɛkɛ mɔɔ Gyihova ɛngola ye yɛ ɔ?+ Mebazia meara ɛ nwo ɛke ɛvolɛ bieko mekɛ zɛhae ala, na Sɛla bawo ralɛ nrenyia.” 15 Noko kɛmɔ ɛnee Sɛla sulo la ati, ɔhanle kɛ, “Meanzele!” Na Nyamenle hanle kɛ: “Kyɛkyɛ! Ɛzelele.” 16 Mɔɔ mrenyia ne mɔ dwazole kɛ bɛkɔ la, Ebileham nee bɛ dudule agyakɛ hɔzɔhonle bɛ, na mrenyia ne mɔ dole bɛ nye nleanle Sodɔm nehane.+ 17 Gyihova hanle kɛ: “Melɛfa mɔɔ mekayɛ la meavea Ebileham ɔ?+ 18 Nea, Ebileham bayɛ maanle kpole mɔɔ anwo yɛ se, na ɔlua ɔdaye ti maanle maanle kɔsɔɔti mɔɔ wɔ azɛlɛ ye azo la banyia nyilalɛ.+ 19 Meva ye agɔnwolɛ amaa yeanlea yeamaa ɔ mra nee ye sua nu amra amuala alua Gyihova adenle ne azo na bɛayɛ mɔɔ le kpalɛ na ɔtenrɛ la+ na Gyihova amaa ɛwɔkɛ mɔɔ ɔbɔle ye wɔ Ebileham anwo la ara nu.” 20 Akee Gyihova hanle kɛ: “Sodɔm nee Gomɔla anwo edwɛkɛ ɛtane mɔɔ mede la ɛyɛ kpole,+ yɛɛ bɛ ɛtane ne yɛ ɛlomboɛ kpalɛ.+ 21 Mekɔ meahɔnlea saa bɛ nwo edwɛkɛ ɛtane ne mɔɔ mede la le zɔ a. Na saa ɔnle zɔ noko a, mebanwu ye.”+ 22 Akee mrenyia ne mɔ vile ɛkɛ na bɛbɔle bɛ ti wɔ Sodɔm nehane, noko Gyihova+ hale Ebileham anwo ɛkɛ. 23 Ebileham bikyele ye na ɔbizale ye kɛ: “Asoo amgba ɛbazɛkye tenlenema wɔaboka amumuyɛma anwo ɔ?+ 24 Fa ye kɛ tenlenema 50 wɔ sua ne azo. Asoo ɛnrɛnlea tenlenema 50 ne na ɛnrɛva sua ne ɛtane ɛnrɛhyɛ ye na ɛnrɛgyakyi sua ne ɛzɛkyelɛ ɔ? 25 Ɛnrɛyɛ ɛhye ɛlɛ kɛ ɛbazɛkye tenlenenli wɔaboka amumuyɛnli anwo amaa tenlenenli nee amumuyɛnli ne awieleɛ ayɛ ko!+ Ɛnrɛyɛ ɛhye fee.+ Asoo azɛlɛ ye kɔsɔɔti Ndɛnebuavolɛ ne ɛnrɛyɛ mɔɔ tenrɛ la ɔ?”+ 26 Akee Gyihova hanle kɛ: “Saa menwu tenlenema 50 wɔ Sodɔm sua ne azo a, bɛdabɛ ti menrɛzɛkye sua ne.” 27 Noko Ebileham hanle kɛ: “Mesɛlɛ wɔ, mele ndɛtɛlɛ nee nzonle ala, noko melie medo me nwo zo kɛ me nee Gyihova tendɛ. 28 Na saa ɔka menli nnu na bɛadwu tenlenema 50 a, asoo nnu ne ati ɛbazɛkye sua ne amuala ɔ?” Ɛhye ati ɔhanle kɛ: “Saa menwu tenlenema 45 a, menrɛzɛkye ye.”+ 29 Noko Ebileham hanle hilele ye bieko kɛ: “Fa ye kɛ menli 40 a wɔ ɛkɛ a.” Ɔbuale kɛ: “Ɔlua menli 40 ne ati menrɛzɛkye ye.” 30 Eza ɔdoale zo kɛ: “Gyihova mesɛlɛ wɔ, mmafa me nwo ɛya kpole,+ na maa menga ɛhye: Fa ye kɛ menli 30 a wɔ ɛkɛ a.” Ɔbuale kɛ: “Saa menwu menli 30 wɔ ɛkɛ a, menrɛzɛkye ye.” 31 Noko ɔdoale zo kɛ: “Mesɛlɛ wɔ, melie medo me nwo zo kɛ me nee Gyihova tendɛ: Fa ye kɛ menli 20 ala a wɔ ɛkɛ a.” Ɔbuale kɛ: “Ɔlua menli 20 ne ati, menrɛzɛkye ye.” 32 Akee ɔhanle kɛ: “Gyihova mesɛlɛ wɔ, mmafa me nwo ɛya kpole, na maa menga ko ɛhye: Fa ye kɛ menli bulu ala a wɔ ɛkɛ a.” Ɔbuale kɛ: “Ɔlua menli bulu ne ati menrɛzɛkye ye.” 33 Mɔɔ Gyihova nee Ebileham dendɛle wiele la ɔhɔle,+ na Ebileham ziale hɔle sua nu.\n^ Hibulu aneɛ nu, “bɛli bɛzɔ bɛ ahonle.”\n^ Anzɛɛ “ɛpɛ fualɛ.”


KENGA YE WƆ Afrikaans Albanian Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Giliki Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kamba Kannada Kekchi Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese (Brazil) Portuguese (European) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nMƆƆ Atlantic nyevile azɛlɛkye ne ɛlɛbɔ meli ne mɔɔ ɛlɛkɔ Europe la, ɛnee adendulɛma ne anu ko, George Young, ɛlɛfa anyelielɛ adwenle Belemgbunlililɛ ma ne mɔɔ ɔluale ye wɔ Brazil la anwo. * Noko, eza Adiema Young dwenlenle ye gyimalilɛ fofolɛ ne anwo—azɛlɛsinli ngakyile mɔɔ bɛtɛyɛle nuhua gyima ɛlɛ mɔɔ wɔ Spain nee Portugal la. Ɛnee ɔ nye la kɛ saa ɔkɔdwu a, ɔbahyehyɛ trate 300,000 na yeayɛ ngyehyɛleɛ yeamaa Adiema J. F. Rutherford amaa ɛdendɛlɛ!\nGeorge Young vale nyevile zo fane dɔɔnwo dule adenle bɔle edwɛkpa nolo\nMɔɔ Adiema Young hɔdwule Lisbon wɔ nyenyesuo mekɛ nu wɔ 1925 la, ɛnee tɛnlabelɛ ne ɛnle kpalɛ fee. Mɔɔ republican maanyɛlɛ eku ne maanle sonla ko tumililɛ rale awieleɛ wɔ 1910 la, ɔmaanle tumi mɔɔ ɛnee Kateleke Asɔne ne lɛ la hanle aze kpalɛ. Menli ne nyianle fanwodi dɔɔnwo, noko basabasayɛlɛ hɔle zo wɔ maanle ne anu.\nMɔɔ Adiema Young yɛle Adiema Rutherford ɛdendɛlɛ ne anwo ngyehyɛleɛ wiele la, arane ne lile mɛla kyengye bie ɔluakɛ awie mɔ bɔle mɔdenle kɛ bɛtu ye. British and Foreign Bible Society kɛlɛhɛlɛvolɛ ne zele Adiema Young kɛ, ye biala anu ɔbayia dwazotia dɔɔnwo. Noko, Adiema Young hɛlɛle kɛlata bizale Camões Secondary School ne ɛleka mɔɔ bɛkpundikpundi bɛ agbɔkɛ nu la, na bɛvale bɛmaanle ye!\nAkee May 13—kenle mɔɔ Adiema Rutherford bamaa ye ɛdendɛlɛ ne la dwule. Anyelielɛ ne yɛle kpole! Bɛluale ngɛlata mɔɔ bɛva bɛbetɛbeta azua nwo nee adwelie ngɛlata zo bɛbɔle bagua nu ɛdendɛlɛ mɔɔ ati se, “How to Live on the Earth Forever” la nolo. Ɛkɛ ne ala ɛzonlenlɛ nu dwazotiama hɛlɛle edwɛkɛ wɔ bɛ adwelie kɛlata ne anu bɔle bɛ kengavolɛma kɔkɔ kɛ “adalɛ ngapezoma” fofolɛ bie mɔ ɛra. Dwazotiama ne eza hyehyɛle brohyua apenle dɔɔnwo mɔɔ nuhua edwɛkɛ ne tia Adiema Rutherford ngilehilelɛ ne la wɔ agbɔkɛ nu ɛkpundinlɛ sua ne anyunlu.\nNoko, menli kɛyɛ 2,000 yile ayia ɛleka ne, yɛɛ bɛammaa menli kɛyɛ apenle nwiɔ anwolo ɔluakɛ ɛnee ɛkɛ ne ɛyi. Tievolɛma bie mɔ vole kpolike mɔɔ bɛva nyɛma bɛyɛ mɔɔ wɔ sua ne anu yɛɛ bie mɔ dɛnlanle agbɔkɛ nu ɛkpundinlɛ milahyinli ne mɔ azo.\nNoko bɛyiale ngyegyelɛ. Dwazotiama ne deɛdeanle nu na bɛbubule mbia ne mɔ. Noko, Adiema Rutherford ziele ɔ nwo dii na ɔyɛle bɛtɛɛ ɔvole ɛkponle bie azo amaa bɛade ɔ ne kpalɛ. Mɔɔ ɔwiele kɛyɛ nɔɔzo bulu nee nwiɔ la, anyelielɛma mɔɔ bo 1,200 la vale bɛ aluma nee adelɛse maanle bɛ amaa bɛamaa bɛ Baebolo nwo mbuluku. Aleɛ hyenle la, bɛhɛlɛle Adiema Rutherford ɛdendɛlɛ ne anwo edwɛkɛ wɔ O Século adwelie kɛlata ne anu.\nƆkadwu September 1925 la, bɛbɔle ɔ bo kɛ bɛyɛ The Watch Tower ne wɔ Portuguese nu wɔ Portugal. (Ɛnee bɛlimoa bɛyɛ Portuguese ɛdeɛ ne dɛbadɛba wɔ Brazil.) Mekɛ zɔhane, Baebolo Sukoavo Virgílio Ferguson mɔɔ wɔ Brazil la yɛle ngyehyɛleɛ kɛ ɔtu yeahɔ Portugal yeahɔboa Belemgbunlililɛ gyima ne. Ɛnee yelimoa ɔ nee Adiema Young ɛyɛ gyima wɔ Baebolo Sukoavoma Bɛtɛle ekyi ne mɔɔ wɔ Brazil la anu. Yeangyɛ Virgílio nee ɔ ye Lizzie dule adenle hɔbokale Adiema Young anwo bieko. Adiema Ferguson rale mekɛ kpalɛ nu ɔluakɛ, ɛnee ɔnrɛhyɛ Adiema Young bahɔha edwɛkɛ ne wɔ ɛleka ngakyile mɔɔ Soviet Union boka nwo la.\nLizzie nee Virgilio Furguson tumi kɛlata, 1928\nMɔɔ sogyama dule arane ne na bɛmaanle bɛ nuhua ko ralile tumi wɔ Portugal la, ɔmaanle dwazotia ne yɛle kpole. Adiema Ferguson nyianle akɛnrasesebɛ boale Baebolo Sukoavoma ekyi mɔɔ wɔ ɛkɛ la ɔmaanle bɛyɛle bɛ gyima ne. Ɔzɛlɛle adenle amaa bɛayɛ debiezukoalɛ wɔ ye sua nu dahuu. Wɔ October 1927, bɛliele ye ademizalɛ ne bɛdole nu.\nMɔɔ arane ne yɛle kyengye wɔ ɛvolɛ mɔɔ limoa bɔbɔ anu la, menli kɛyɛ 450 mɔɔ bɛwɔ Portugal la ɛnee kɛla The Watch Tower ne bie. Bieko, bɛluale trate nee mbuluku ngyikyi zo bɛmaanle nɔhalɛ ne dɛlɛle wɔ Portugal Belemgbunlimaanle ne anu—Angola, Azores, Cape Verde, East Timor, Goa, Madeira, yɛɛ Mozambique.\nWɔ 1920 awieleɛ, Manuel da Silva Jordão, tola zo neavolɛ bɛlɛvo bie mɔɔ vi Portugal la rale Lisbon. Ɔdiele ɛdendɛlɛ mɔɔ Adiema Young maanle ye wɔ mekɛ mɔɔ ɛnee ɔwɔ Brazil la. Ndɛndɛ ne ala ɔnwunle kɛ nɔhalɛ ne ɛne na ɔbɔle mɔdenle kɛ ɔboa Adiema Ferguson amaa yeadɛlɛ edwɛkɛhanlɛ gyima ne anu. Amaa Manuel ayɛ zɔ la, ɔbɔle ɔ bo kɛ ɔsonle kɛ adekpakyelɛnli. Ninyɛne ɛpelentelɛ nee Baebolo nwo mbuluku ɛhyehyɛlɛ nwo ngyehyɛleɛ kpalɛ mɔɔ bɛyɛle la ati, Lisbon asafo fofolɛ ne nyinli!\nƐnee ɔwɔ kɛ Adiema Ferguson nee ɔ ye sia kɔ Brazil wɔ 1934. Noko ɛnee bɛlua nɔhalɛ ma ne. Mɔɔ ɛnee basabasayɛlɛ ɛlɛkɔ zo wɔ Europe wɔ mekɛ mɔɔ Spain Maanle Konle ne nee Ewiade Konle II gyi nu kpalɛ la, mediema ekpunli bie mɔɔ wɔ Portugal mɔɔ bɛdi nɔhalɛ la bɔle mɔdenle nyianle anyuhɔlɛ wɔ sunsum nu. Mekɛ bie, ɛnee bɛle kɛ senle mɔɔ ɛlɛnu la, noko mɔɔ John Cooke, edwɛkpatɛlɛvolɛ mɔɔ hɔle Geleade sukulu limoa rale wɔ 1947 la, ekpunli ne nyianle anwosesebɛ bieko. Yemɔ anzi, Belemgbunlililɛ nolobɔlɛma dodo hɔle ɔ nyunlu ndɛndɛ. Mɔɔ arane ne vale ɔ sa dole Gyihova Alasevolɛ gyima ne azo wɔ 1962 bɔbɔ la, bɛ dodo ne hɔle ɔ nyunlu. Mɔɔ bɛliele Gyihova Alasevolɛ bɛdole nu wɔ mɛla nu wɔ December 1974 la, ɛnee nolobɔlɛma mɔɔ wɔ maanle ne anu la bo 13,000.\nƐnɛ, Belemgbunlililɛ nolobɔlɛma mɔɔ ɛlɛbɔ Nyamenle Belemgbunlililɛ ne anwo edwɛkpa ne nolo wɔ Portugal nee mbɔra ngakyile mɔɔ bɛka Portuguese mɔɔ Azores nee Madeira boka nwo la bo 50,000. Menli mɔɔ hɔdiele Adiema Rutherford ɛdendɛlɛ kɛnlɛma ne bie wɔ 1925 la bie mɔ nlɔnra boka nolobɔlɛma mɔɔ wɔ ɛkɛ ne ɛnɛ la anwo.\nYɛyɛ Gyihova nee mediema mrenyia nee mraalɛ ɛhye mɔ mɔɔ vale akɛnrasesebɛ lile gyima ne anyunlu wɔ tete ne la mo kɛ bɛyɛle ‘sonvolɛma bɛmaanle Kelaese Gyisɛse wɔ maanle maanle ne anu’ la.—Wlo. 15:15, 16.—Yɛ tetedwɛkɛ mɔɔ vi Portugal.\n^ ɛden. 3 Nea edwɛkɛ “Bɛyɔba Gyima Ne Dɔɔnwo Wɔ Ɛkɛ Mɔɔ Ɔwɔ Kɛ Bɛyɛ A” mɔɔ wɔ May 15, 2014, Ɛzinzalɛ Arane ne m. 31-32 la.\nFa nwa awie Fa nwa awie Kɛzi Bɛlimoale Bɛluale Belemgbunlililɛ Ma Ne Wɔ Portugal La


Gyɛlɛmaya 8 | Yintanɛte Zo Baebolo | Ewiade Fofolɛ Ngilebɛbo\nBɛyɛle mɔɔ menli dɔɔnwo ne yɛle la bie (1-7)\nBɛkpo Gyihova edwɛkɛ na duzu nrɛlɛbɛ a bɛze a? (8-17)\nGyɛlɛmaya yele Dwuda ɛzɛkyelɛ ne anwo awolɛ (18-22)\n“Asoo balesam biala ɛnle Geleade?” (22)\n8 Kɛ Gyihova se la ɛne, “mekɛ zɔhane, bɛbasesa Dwuda arelemgbunli mbowule, mgbanyima mbowule, ɛsɔfoma mbowule, ngapezoma mbowule nee menli mɔɔ de Gyɛlusalɛm la mbowule bɛavi bɛ nla ne mɔ anu. 2 Bɛbadɛlɛdɛlɛ nu bɛahile sɛnzɛne ne, siane ne nee anwuma ɛlɔne kɔsɔɔti mɔɔ bɛhulole bɛ, bɛzonlenle bɛ, bɛlile bɛ nzi, bɛkpondɛle bɛ na bɛbɔle bɛ ti aze bɛmaanle bɛ la.+ Bɛnrɛboɔboa bɛ nloa yɛɛ bɛnrɛzie bɛ. Bɛbayɛ kɛ nyɛmoa ebinli la wɔ azɛlɛ ne azo.”+ 3 “Na abusua ɛtane ɛhye anu amra mɔɔ kɛha la bahulo ewule adɛla ngoane wɔ ɛleka biala mɔɔ mebabɔ bɛ asande meahɔgua la,” ɛlɔne Gyihova a se a. 4 “Na ka kile bɛ kɛ, ‘Mɔɔ Gyihova ɛha la ɛne: “Bɛgua aze a bɛnrɛdwazo bieko ɔ? Saa sonla ko sia ɔ nzi a, asoo ko ne noko ɛnrɛzia ɔ nzi ɔ? 5 Duzu ati a menli ɛhye mɔ, Gyɛlusalɛmma, ɛnli nɔhalɛ fee ɛ? Bɛdi mɛlɛbɛla nzi ɛsesebɛ;Bɛngulo kɛ bɛsia bɛ nzi.+ 6 Menyɛle ɛnzolɛ na mendiele, noko kɛzi bɛdendɛle la ɛnle kpalɛ. Sonla ko bɔbɔ annu ɔ nwo wɔ ye amumuyɛ nwo anzɛɛ ambiza kɛ, ‘Duzu a meyɛ la?’+ Bɛ nuhua ko biala yɛ mɔɔ menli dɔɔnwo ne ɛlɛyɛ la bie, kɛ ɛkpɔnwɔ mɔɔ ɛlɛnriandi ahɔ konle la. 7 Akoso mɔɔ lua anwomanyunlu bɔbɔ la ze ye mekɛ;Abubule nee nyamenleakatiba nee kɔtɔkpɔle* ze mekɛ mɔɔ ɔwɔ kɛ bɛsia bɛba la. Noko me menli ne ɛnde Gyihova ndɛnebualɛ ne abo.”’+ 8 ‘Kɛzi bɛkola bɛka kɛ: “Yɛze nrɛlɛbɛ, yɛɛ yɛlɛ Gyihova mɛla* ne ɛ”? Nɔhalɛ nu, kɛlɛhɛlɛvolɛma ɛva bɛ adalɛ pɛne ne+ ɛhɛlɛ adalɛ edwɛkɛ ngome. 9 Nrɛlɛbɛvolɛma anyunlu ɛgua aze.+ Ɛzulolɛ ɛha bɛ na bɛbahye bɛ. Bɛnlea! Bɛkpo Gyihova edwɛkɛ ne,Na duzu nrɛlɛbɛ a bɛze a? 10 Ɔti mebava bɛ ye mɔ meamaa mrenyia gyɛne,Bɛ ɛya ne mɔ meamaa awie mɔ gyɛne;+Ɔluakɛ ɔvi mɔɔ le ekyi kɔdwu mɔɔ le kpole la anwo zo, awie biala ɛlɛkpondɛ nvasoɛ ɛtane;+Ɔvi ngapezonli nwo zo kɔdwu ɛsɔfo nwo zo, awie biala ɛlɛsisi ɔ gɔnwo.+ 11 Bɛmmiemia me menli ne nganlɛ ne mɔ boɛ, na bɛka kɛ,“Anzodwolɛ wɔ ɛkɛ! Anzodwolɛ wɔ ɛkɛ!” Wɔ mekɛ mɔɔ anzodwolɛ biala ɛnle ɛkɛ ne la.+ 12 Asoo ɔyɛle bɛ nyiane kɛ bɛyɛle bɛkyi ninyɛne la? Yeanyɛ bɛ nyiane fee! Bɛnze nyiane deɛ holɛ!+ Ɔti bɛbaboka menli mɔɔ ɛgua aze la anwo bɛagua aze. Saa metwe bɛ nzo a bɛbatele bɛadɔ aze,’+ Gyihova a se a. 13 ‘Saa meboɔboa bɛ nloa a, mebazɛkye bɛ,’ Gyihova a se a. ‘Bɛnrɛgyakyi vanye ma wɔ vanye zo, yɛɛ bɛnrɛgyakyi feege ma wɔ feege baka zo, na nya ne mɔ banwosonwoso. Na mɔɔ menvale memaanle bɛ la bavi bɛ sa.’” 14 “Duzu ati a yɛde ɛke a? Bɛmaa yɛboɔboa yɛ nloa yɛhɔ azuamgbole mɔɔ bɛlie nwolɛ bane la azo+ na yɛwu wɔ ɛkɛ. Ɔluakɛ Gyihova yɛ Nyamenle ne baye yɛ avi ɛkɛ,Na yemaa yɛ nzule mɔɔ pɔezen wɔ nu la kɛ yɛnlo,+Ɔluakɛ yɛyɛ ɛtane yɛtia Gyihova. 15 Ɛnee yɛ nye la anzodwolɛ ade, noko debie kpalɛ amba,Ɛnee yɛlɛkpondɛ ayileyɛlɛ, noko ɛzulolɛ a rale a!+ 16 Bɛte kpɔvolɛ ne mgbɔnwɔ ne mɔ abonyi nu anwoma wɔ Dan. Ye mgbɔnwɔ nyinli ne mɔ tea nu a,Azɛlɛ ne kɔsɔɔti woso. Bɛba na bɛsɛkye azɛlɛ ne nee debie biala mɔɔ wɔ zo la,Suakpole ne nee menli mɔɔ dede zo la.” 17 “Nea, melɛsoa nwɔlɛ wɔ bɛ avinli,Nwɔlɛ anwo ɛzulolɛ mɔɔ awie ɛngola bɛ sili kye la,Na bɛbakeka bɛ,” Gyihova a se a. 18 Me alɔbɔlɛlilɛ ɛnlɛ ye ayile;Me ahonle ɛnde kpɔkɛ. 19 Bɛte me menli ne ane kɛ bɛlɛsu bɛakpondɛ moalɛWɔ azɛlɛ mɔɔ wɔ moamoa la azo kɛ: “Gyihova ɛnle Zayɔn ɔ? Anzɛɛ ye belemgbunli ne ɛnle ye nu ɔ?” “Duzu ati a bɛva bɛ ananze ne mɔNee bɛ nyamenle gyɛne gyɛne mɔɔ nvasoɛ ɛnle bɛ nwo zo la bɛha me ɛya ɛ?” 20 “Ma ɛdelɛ mekɛ ne ɛpɛ nu, wawaa ne ɛra ye awieleɛ,Noko bɛtɛdiele yɛ ngoane!” 21 Me menli ne ɛzɛkyelɛ ne ati, me nwo ɛbubu me;+Me rɛle ɛbɔ. Ɛzulolɛ ɛha me. 22 Asoo balesam* biala ɛnle Geleade?+ Anzɛɛ ayileyɛvolɛ biala ɛnle ɛkɛ ɔ?+ Duzu ati a me menli ne ɛtɛtele kpɔkɛ a?+\n^ Anzɛɛ ɔkola ɔkile, “azuazuanloma.”\n^ Anzɛɛ “ayile mɔɔ bɛfa bɛkpokpa la.”